Bukedde Online - Muntu ayise olukung'aana lw'abaamawulire okwanja enteekateeka empya mu byobufuzi\nMuntu ayise olukung'aana lw'abaamawulire okwanja enteekateeka empya mu byobufuzi\nPalamenti eyise Gen. Elweru ku by'okukuba abaamawulire\nMAJ. GEN. Mugisha Muntu okuva mu FDC kirese bammemba ba FDC abamu basobeddwa era abamu okuli n’abakulembeze naddala ku mitendera egya wansi ne basalawo okwegatta ku kisinde kya Bobi Wine ekya People Power.\nMuntu ne Kiiza nga bali mu lukung'aana olumu gye buvuddeko\nOlwaleero Muntu lw’ayise bannamawulire okubategeeza ky’azzaako, wabula abamu ku bawagizi be basuubira ebintu bibiri; okulangirira nga bw’agenda okukolera awamu ne Bobi Wine (Robert Kyagulanyi Ssentamu – Kyaddondo East) ate ekyokubiri okulaga enteekateeka z’okutandika ekibiina ky’ebyobufuzi ekinaakolagana ne bannabyabufuzi bonna ku ludda oluvuganya ne gavumenti nga n’aba FDC mwebali.\nBamusuubira n’okulaga entegeka z’okuzimba emisingi egivuganya gavumenti nga baviira ddala ku byalo kubanga yeemu ku nsonga eyamuwalirizza okuva mu FDC ng’alaba abagikulembera bakkiririza mu kimu “Difaayansi” (okuguguba) ye ky’agamba nti tekimala kuwangula NRM.\nAkalulu ka 2021 (kkooti bw’eneeba terina ky’ekyusizza) abooludda oluvuganya gavumenti kati batunuulidde abantu basatu okuli Muntu, Besigye ne Bobi Wine; wabula bonna tekuli yaalangiridde nti agenda kwesimbawo.\nMuntu olwaleero era asuubirwa okubugirizibwa abamu ku bakungu ba FDC naddala ababaka ba Palamenti abaludde nga bamukkiririzaamu era abasuubirwa okumwegattako mu 2020 kubanga bwe bakikola ng’ebbanga eribulayo okumalako ekisanja lisukka mu mwaka, bafiirwa ebifo bya Palamenti.\nMuntu yagambye nti emyezi 9 gy’amaze nga yeetooloola eggwanga nga yeebuuza ku ba FDC mu disitulikiti ez’enjawulo, wonna w’abadde agenda nga bamusemba ayabulire FDC.\nMeddie Musisi nga y’akulira FDC mu Makindye era eyakulidde abavubuka abaalumbye olukiiko lwa Muntu ne Pulezidenti w’ekibiina Patrick Oboi Amuriat yategeezezza nti Gen. Muntu avudde mabega ng’atabula ekibiina n’okulengezza bakulembeze banne ne yeewuunya lwaki yaweereddwa n’omukisa okwanjula ebiri mu lipoota gye yeekolera, nga FDC temuwangako buvunaanyizibwa bwa kukuhhaanya birowoozo mu bammemba ba kibiina.\nEnsonda zaategeezezza nti Muntu yali yasalawo dda okuva mu FDC okuva lwe yawangulwa mu November 2017 nga bakimutaddeko nti mbega mu kibiina era nti akolera NRM.\nKino baakimuteekako n’abamu ku babaka abalala abaali bamuwagira ennyo era ababaka abamu nga Nabilah Naggayi Ssempala ne baddiza Besigye omuliro nga bagamba nti y’atabula ekibiina kubanga akifuga Abavudde mu FDC bazze wa Bobi Farouk Mubiru, Nakawa; Muntu yali wa NRM okumala emyaka mingi, tosuubira nti abadde asobola okukyusa FDC, era akoze bulungi okuvaayo.\nKino kiraga nti tabadde na mutima gwa kibiina wabula abadde alina ky’abala. Umar Ngula; Enkyukakyuka nnungi naddala mu byobufuzi, era kano kabonero k’omukulembeze ayagaliza, atali nnakyemalira. Singa n’abalala bakola nga Muntu eggwanga lyaffe lijja kugenda mu maaso. Naye abamu balemera mu bifo.\nBen Musoga, Nakawa; FDC kye kibiina ky’oludda oluvuganya ekisinga amaanyi era bwe kibeeramu emivuyo kitegeeza, oludda oluli mu buyinza lukyatufuga nnyo. Bave mu katemba kubanga balinga abakolera NRM esigale ku ntikko.\nDenis Sserwadda, Bweyogerere; Muntu tavudde mu byabufuzi, wabula nze ndowooza yakizudde nti omuliro n’amaanyi Bobi Wine by’asitudde byandireka ebibiina byobufuzi ebirala ku ttaka.\nNsuubira ayagala kwegatta ku Bobi. Siraje Nkwanga, Nakawa; Ebyobufuzi muzannyo gwa katemba.\nBuli ayagala okuzannya yaalinnya siteegi. Nze ndaba nga Mugisha Muntu atuzannyira ku bwongo waliwo ekirala ky’abaza.\nBalekere awo okuzannyisa ffe abalonzi. Abantu bye bagamba ng’afuga amaka ge nga y’ayagala asalewo buli atwala ekifo mu FDC.\nNabilah yagambye nti bamaze emyaka nga 10 nga bali mu bugugulano obw’amaanyi mu FDC nti era kino kyava mu 2008 Muntu bwe yeesimbawo ne Besigye, abamu ne basalawo ne bawagira Muntu era awo we waava okubayita bambega abakulirwa Muntu.\nEnsonga entuufu eyavaako Obote okulumba Olubiri yiino


Bukedde Online - Full Figure atabaganye n'abayimbi b'e Mbarara\nFull Figure atabaganye n'abayimbi b'e Mbarara\nSsebo ojja kugenda\nFull Figure ne Balaam e Mbarara.\nOMUYIMBI Jenniffer Fullfigure nga kati akola nga omuwabuzi wa pulezidenti Museveni asisinkanye abayimbi n'abavubuka b'e Mbarara okumalawo obukuubagano n'obutakkaanya obubaddewo nga buva ku kipande kye ng'ali ne Pulezidenti Museveni.\nKino kyaddiridde akatambi akasaasaanye ng'abavubuka abayimbi beemulugunya ku kipande kino ekyali kyateekebwa ku mayembe g'ente abantu abatannamanyika ng'ate ekifo kino bakiwa ekitiibwa era tewali kipande kyonna kyali kiteekeddwawo.\nFull Figure (wakati) ng'asala ddansi n'abayimbi b'e Mbarara.\nBaategeezezza nti nabo balina ebizibu ebibaluma kyokka balemeddwa okubituusa ewa Museveni ng'ate ne Full Figure tabayambye. Full Figure yabadde ne Ssaabavvulu Balaam Barugahare. Yagambye nti e Mbarara yagenzeeyo ng'omuwabuzi wa Pulezidenti ssi ng'omuyimbi era oluusi naye ensonga z'abayimbi tazimanya bwe baba tebamuwandiikidde n'abasaba okuyita mu mitendera mu kifo ky'okumulwanyisa.\nYabasabye abayimbi bano okubeera obumu nga bwe bakola ku nsonga zaabwe.\nSsaabavvulu Balaam Barugahare\n'Abakulu abali mu buyinza musengejje ebigambo bye mwogera'\nPoliisi eri ku muyiggo gw'abantu abasse munnaabwe\nAba NRM e Luweero banyiivu olw'abakulembeze baabwe okubasuulirira\nBakutte 16 ababbira abantu mu takisi\nPoliisi ekutte abateega abasaabaze ne babanyaga


กันดารวิถี 31 TNCV - Okubala 31 LCB | Biblica América Latina\nกันดารวิถี 31 TNCV - Okubala 31 LCB\n1Mukama Katonda n’agamba Musa nti, 2 “Woolera eggwanga ly’abaana ba Isirayiri ku Bamidiyaani, oluvannyuma olyoke ogende abantu bo bonna gye balaga.”\n3 Awo Musa n’agamba abantu nti, “Muyungule okuva mu mmwe abasajja abalwanyi mubawe ebyokulwanyisa, beetegekere olutalo, batabaale Midiyaani bawoolere eggwanga lya Mukama Katonda ku Midiyaani. 4 Mu buli kika kya Isirayiri mujja kuggyamu abasajja lukumi abanaagenda okutabaala.” 5 Awo ne baleeta okuva ku nkumi za Isirayiri abasajja lukumi okuva mu buli kika be balwanyi omutwalo gumu mu enkumi bbiri abeetegekera olutabaalo. 6 Musa n’abasindika mu lutalo, abalwanyi lukumi nga bava mu buli kika; ne Finekaasi mutabani wa Eriyazaali kabona, n’ebintu by’omu watukuvu n’amakondeere ag’okulwana ng’ali nago.\n7 Ne batabaala Midiyaani nga Mukama Katonda bwe yalagira Musa, ne batta buli musajja. 8 Mu battibwa mwe mwagendera ne bakabaka ba Midiyaani bano abataano: Evi, ne Lekemu, ne Zuuli, ne Kuula, ne Leeba. Balamu mutabani wa Byoli naye baamuttiramu n’ekitala. 9 Abaana ba Isirayiri ne bawamba abakazi ba Midiyaani n’abaana baabwe, ne banyaga ente n’ebisibo byabwe n’ebintu ebirala bingi. 10 Baayokya ebibuga by’Abamidiyaani mwe baabeeranga, awamu n’ensiisira zaabwe zonna. 11 Baatwala omunyago gwonna, nga mulimu n’abantu n’ensolo; 12 ne babireeta awali Musa ne Eriyazaali kabona n’ekibiina kyonna eky’abaana ba Isirayiri mu lusiisira lwabwe olwali mu nsenyi za Mowaabu eziri ku mugga Yoludaani okutunuulira emitala wa Yeriko.\n13 Musa ne Eriyazaali kabona n’abakulembeze mu kibiina bonna ne bagenda okusisinkana abatabaazi ebweru w’olusiisira. 14 Musa n’anyiigira abakulembeze b’eggye, abaduumizi b’ebikumi n’abaduumizi b’enkumi abaakomawo nga bava mu lutabaalo.\n15 Musa n’ababuuza nti, “Abakazi bonna temubasse? 16 Mumanyi nga be baaleetera abaana ba Isirayiri okujeemera Mukama Katonda e Peoli bwe baakolera ku magezi Balamu ge yabawanga, kawumpuli amale alumbe ekibiina kya Mukama. 17 Kale nno mutte buli mulenzi mu baana abato, era mutte na buli mukazi eyali yeegasseeko n’omusajja. 18 Naye abawala abato abatamanyanga musajja, mubeeterekere.\n19 “Musiisire ebweru w’olusiisira okumala ennaku musanvu. Buli omu mu mmwe eyatta omuntu yenna, n’oyo eyakwatako ku gwe basse, mwetukuze awamu n’abanyage bammwe ku lunaku olwokusatu ne ku lunaku olw’omusanvu. 20 Mutukuze buli kyambalo ne buli kintu ekyakolebwa mu maliba, oba mu bwoya bw’embuzi oba mu muti.”\n21 Awo Eriyazaali kabona n’agamba abasajja abaatabaala nti, “Lino lye tteeka Mukama Katonda ly’alagidde Musa: 22 Zaabu, ne ffeeza, n’ekikomo, n’ekyuma, n’ebbaati, n’essasi 23 n’ekirala kyonna ekigumira omuliro mukiyise mu muliro kiryoke kibeere ekirongoofu. Naye era kisaana okulongoosebwa n’amazzi agalongoosa. Ebyo byonna ebitaasobole kuyita mu muliro biyisibwe mu mazzi ago. 24 Ku lunaku olw’omusanvu mwozanga engoye zammwe, mulyoke mubeere abalongoofu. Ebyo nga biwedde mulyoke muyingire mu lusiisira.”\n25 Mukama Katonda n’agamba Musa nti, 26 “Ggwe ne Eriyazaali kabona, n’abakulembeze b’empya ez’omu kibiina mubale obungi bw’omunyago ogwaleetebwa omuli abantu n’ebisolo. 27 Omunyago gugabanyeemu mu bitundu bibiri: eky’abatabaazi abaalwana olutalo n’ekyabaasigala mu kibiina. 28 Munaggya ku basajja abaatabaala ekitundu kimu ku buli bikumi bitaano, nga gwe musolo gwa Mukama Katonda, oba bantu, oba nte, oba ndogoyi, oba ndiga oba mbuzi. 29 Omusolo ogwo mujja kuguggya ku kitundu ekya wakati ekinaagabanibwa abatabaazi mukiwe Eriyazaali kabona nga kye kitundu kya Mukama Katonda. 30 Ku munyago gw’abaana ba Isirayiri abasigaddewo munaggyako ekitundu kimu ku bitundu ataano, oba bantu, oba nte, oba ndogoyi, oba ndiga oba mbuzi oba ensolo endala zonna. Ebyo mujja kubiwa Abaleevi, abalabirira Weema ya Mukama.” 31 Bwe batyo Musa ne Eriyazaali bwe baakola, nga Mukama Katonda bwe yalagira Musa.\n37 ku ezo kwaliko ez’omusolo gwa Mukama Katonda lukaaga mu nsavu mu ttaano (675).\n41 Omusolo gwa Mukama, Musa n’aguwa Eriyazaali kabona, nga Mukama Katonda bwe yalagira Musa.\n48 Awo abakulembeze b’ebibinja mu ggye abaaduumiranga ebikumi n’abaaduumiranga enkumi, ne bajja eri Musa, 49 ne bamugamba nti, “Abaweereza bo tubaze abatabaazi bonna be tutwala, nga tewaliiwo n’omu abulawo. 50 Noolwekyo tuleetedde Mukama Katonda ekiweebwayo nga kya bintu ebya zaabu buli omu ku ffe bye yanyaga; mwe muli ebikomo eby’oku mikono, emikuufu egy’oku magulu, empeta z’oku ngalo n’empeta ez’omu matu n’obutiiti obw’omu bulago, twetangiririre mu maaso ga Mukama Katonda.”\n51 Musa ne Eriyazaali kabona, ne bakkiriza ebyaleetebwa omwali zaabu n’ebyomuwendo ebirala byonna. 52 Zaabu yenna abaduumizi b’enkumi, n’abaduumizi b’ebikumi gwe baleeta eri Musa ne Eriyazaali kabona, okuwaayo eri Mukama Katonda, yali apima obuzito bwa kilo kikumi mu kyenda. 53 Buli mutabaazi yali yeenyagiddeyo ebintu ebibye ku bubwe. 54 Awo Musa ne Eriyazaali kabona ne baddira zaabu eyaleetebwa abaduumizi b’enkumi n’abaduumizi b’ebikumi, ne bamuleeta mu Weema ya Mukama ey’Okukuŋŋaanirangamu, okubeeranga ekijjukizo eri abaana ba Isirayiri mu maaso ga Mukama Katonda.\nLCB : Okubala 31


Bukedde Online - Ebitwaliriza abasajja ne badda awaka nga buyise\nBawala, abawadde obujjanjabi nze Fifi kuba sinyumirwa mbeera mbi\nBaabano ababaka 12 abagaana okugikwatako k...\nAbadigize nga bali mu bbaala. Abasajja bangi abatwaliriza obudde nga bali mu bbaala olwo awaka ne baddayo ng’obudde bugenze.\nBW'OYITAKO mu bbaala ne mu bufunda gye baliira n'okunywera naddala omwenge, mu budde bw'akawungeezi tolema kusanga basajja abakisimbye ne kiroka. Oluusi babeera ne bamaama abababeesabeesa, naye ate waliwo ababeera bokka nga banyumirwa obulamu. Mu bbaala emu e Kololo gye nasanze omusajja atemera mu myaka 40 ng'atudde ku kkawunta, yeewaamu.\nNayingidde ku ssaawa 2:00 ez'ekiro era namusanze yateredde dda bubya. Bakira anywa nga bw'alaba omupiira gwa Arsenal ne Napoli, ogwawanguddwa Arsenal ku ggoolo bbiri. Musajjamukulu ono bwe natunudde ku mukono gwe ogwa kkono nga ndaba kuliko empeta, ekyayongedde okunkakasa nti musajja mufumbo.\nOmupiira olwawedde, ne ndowooza nti osanga anaasimbula okudda eka. Wabula we naviiriddewo ku ssaawa 6:30 ng'atumizza omwenge omulala. Ono si ye yekka. Abasajja bangi abafumbo abatwaliriza obudde nga bali mu bifo ebisanyukirwamu olwo awaka ne baddayo nga buyise. Oyinza okulowooza nti kino bakikola ku wiikendi kwokka naye si bwe kiri. Abasajja abamu baakissaawo nti bwe zitawera ssaawa 5:00 oba 6:00 mu ttumbi, takwata lidda wuwe.\nEdith Mukisa omukugu mu Kubudaabuda abafumbo agamba nti omusajja okutuuka awaka ekikeerezi kisobola okuva ku nsonga ez'enjawulo omuli ez'obunafu bw'omusajja nga ye, wamu n'ezo ezireetebwawo abo b'abeera nabo naddala omukyala. Ezimu ku nsonga ezireetawo embeera y'omusajja okudda ekikeereze mulimu; 1 Abasajja bangi tebamanyi kukuuma budde.\nOmusajja yenna bw'aba tamanyi kukola bintu by'ateekeddwa okutuukiriza mu lunaku mu budde obutuufu tayinza kudda waka mu budde era weekanga nti ku mulimu yannyuse ku saawa 1:00 kyokka n'atuuka awaka ku ssaawa 4:00 nga si lwakuba nti abadde alina ekyamaanyi ky'abadde akola wabula lwakuba nga tamanyi kukozesa budde bwe. 2 Emirimu. Omulimu omusajja gw'akola nagwo gusalawo nnyo budde ki bw'alina okutuukirako awaka. Okugeza, singa omusajja ku mulimu abeera bakama be bamuta kikeerezi kijja kumubeerera kizibu okudda awaka ng'obudde bukyali.\nKino kinyiga abakyala naddala ssinga omusajja aba teyategeeza munne kika kya mulimu gw'akola. 3 Enkolagana embi wakati w'abafumbo. Amaka agataliimu nkolagana na mirembe tegasikiriza musajja kudda waka kubanga buli musajja yeetaaga okudda awaka emirembe okusobola okuwummuza birowoozo.\nSsinga abeera nga gy'adda asuubira kutuukira mu mbirigo ne maama w'abaana, tayinza kukeera kudda waka nga n'oluusi abali mu mbeera eno bamanyi n'okusula mu loogi.\n4 Abakyala abatamanyi kwaniriza baami baabwe nga bakomyewo nabo oluusi baleetera abasajja okusikattira mu kkubo. Omuntu yenna singa obeera gy'olaga bakwaniriza toyinza butayagalayo naye abakyala ennaku zino abamu tebakyalina budde bwaniriza baami baabwe. Lw'aba akikoze asooka kutunuulira by'aba aleese mu kaveera. Kino omusajja akiraba ng'okumu- yisaamu amaaso.\nEra omusajja bw'amanya nti embeera gy'alimu temusobozesa kudda nga yeetisse basobole okumukuliisayo asalawo kudda kikeerezi kubanga ne bw'anaakeera ajja kutunuulirwa kyamuli.\n5 Awaka bwe watabaawo mpuliziganya wakati w'abafumbo, omusajja afuba okwewalawo. Abagalana bangi babeerawo nga bali mu lusirika. Okugeza amaka agamu abafumbo beesanga nti okwogera kwabwe bakoma ku kwebuuzaako, abalala boogera lwakuba waliwo ababalaba essaawa eyo ate abamu nga teboogererako ddala.\nOmusajja bw'amanya nti eyo y'embeera eri awaka, kizibu okudda nga bukyali, era abeera azza tulo.\n6 Abakazi ab'emimwa bafuukira abasajja ekizibu ekibagaana okudda awaka amangu. Abakazi abamu bayitiriza okuyombesa abasajja ate ng'emirundi egisinga babayombeseza mu maaso g'abaana n'abakozi. Kino kireetera abasajja okukyawa okudda awaka olw'okwewala okuswazibwa, olwo ne bakomawo nga bugenze, okwewala embeera eyo.\n7 Obwenzi. Kino kye kimu ku nsonga enkulu eremesa abasajja okudda amangu awaka. Omusajja ayinza okunnyuka mu budde naye olw'okuba alinayo omukyala omulala gw'alina ku pulogulaamu n'asooka ayitirayo okukkakkana ng'obudde bw'okudda awaka bumuyiseeko ayingidde matumbibudde ng'abewuwe beebase dda. 8 Abaana.\nAbasajja abamu tebaagala baana kubakaabirira, bw'abalaabalamu okudda awaka nga bukyali ajja kusanga ng'abaana tebanneebaka ate badde mu kumukaabirira asalawo okugira nga yeebeerera mu bbaala oba ekifo kyonna ekimuwummuza. Ate abakyala abamu balina n'omuze gw'okulezesa abasajja abaana mu ngeri ya ‘naawe situlamu'.\n9 Emikwano. Emirundi mingi omuntu by'akola bikwatagana n'emikwano gy'alina. Ssinga omusajja afuna emikwano nga baamanyiira okudda awaka ekikeerezi naye tayinza kusukka kye bakola. Abamu ayinza okutandiikiriza nga banne abaleka n'adda awaka mu budde, wabula bwe batandika okumujerega ng'omukazi bw'amufuga ennyo yeesanga naye atandise okulwa ebweru nabo, olwo ng'akimanyiira.\n10 Obucaafu awaka. Abasajja abamu tebakolagana na bucaafu nga singa omukyala alemwa okuyonja awaka atuuka okwekanasaawo nga takyayagala kubeerawo bbanga ddene. Okugeza ssinga omusajja abeera nga buli lw'adda awaka buli kimu ky'akubako eriiso kiddugala ate nga tebimunyumira ayinza okusalawo okuddanga ekikeerezi ng'omukyala amalirizza okwetereeza. 11 Emipiira.\nAbasajja abamu banyumirwa emipiira ne weesanga obudde ng'obw'ekiro bwe bandiwadde famire zaabwe bubula ne babuzza mu kuleekaanira mu bibanda ne batuuka n'okudda awaka amatumbibudde nga bava mu mipiira. 12 Obuvunaanyizibwa okusukka awaka. Embeera y'ebyenfuna mu basajja ennaku zino si nnyangu, bafuna kitono kyokka ng'obuvunaanyizibwa bwe balina okutuukiriza bungi ne weesanga nti basalawo okudda awaka nga buyise okwewala okusabibwa ebintu ebimu. Ate abalina abakyala abakola aba asuubira nti ebimu abaana bajja kuba baabisabye dda maama waabwe.\nOBULABE BW'OMUSAJJA OKUDDA AWAKA EKIKEEREZI\nMoses Kasumba ow'e Kasubi yaakamala emyaka 10 mu bufumbo agamba nti ebirungi bingi ebituukibwako ssinga omusajja awa amaka ge obudde kyokka bw'alemwa okukikola n'asalawo okuddanga amatumbi budde ate n'afuluma ku matulutulu amaka abeera agatadde ku ccupa era kireetawo ebintu eby'enjawulo nga bino wammanga.  Kimalawo obwesigwa wakati w'abafumbo.\nEmirundi egisinga buli omusajja bw'adda awaka ekikeerezi kiwa mukyalawe endowooza enkyamu nti yandiba ng'abadde mu bikolwa bikyamu ng'obwenzi. Kino kimalawo obwesigwa wadde ng'olumu omusajja ayinza n'okuba nga teyabadde mu bwenzi.  Kivaako omusajja obutamanya mpisa za baana be.\nOmusajja yenna kimukakatako okubeera ng'amanyi abaana be embeera zaabwe. Kino asobola okukituukako ng'abeerako nabo, wabula bw'aba nga buli lunaku akomawo nga beebase era n'abaleka nga beebase, kizibu okubamanya.\nKiziηηamya enkulaakulana mu maka. Ssinga abafumbo tebabeera na budde bwe bawaayo ne batuulako ng'abaagalana, okwogera ku nsonga ezibazimba enkulaakulana mu maka gammwe kiba kizubu okubaawo.\nMulemwa okukuza abaana mu ngeri entuufu kubanga okugunjula abaana buvunaanyizibwa bw'abafumbo bombi. Ssinga ensonga zino zirekebwa mukyala yekka, ayinza okulemwa okubutuukiriza obulungi, okukkakkana ng'abaana bakuze muwawa.\nKiyinza okuleetawo obwenzi mu maka. Buli omusajja bw'alwawo okudda awaka omukyala aba alowooza oli mu bwenzi era kino kiviirako abakyala abamu okusalawo nabo okwesasuza okukkakkana ng'obwenzi bwetisse awaka.\nOMUSAJJA ALINA EBIKULEMESA OKUDDA AWAKA MU BUDDE OYINZA KUKOLA OTYA\nEdith Mukisa agamba nti tewali mbeera etasoboka kugonjoolwa wakati w'abaagalana, okuggyako nga tebafuddeeyo kufaayo kugimalawo. Era agamu ku makubo agayinza okuyitwamu okugonjoola ebizibu ebivaako omusajja okudda ekikeerrezi gye gino: Omwami okwogera ekitakusanyusa awaka, munno akyuseemu.\nSsinga omwami weesanga ng'olina ekintu munno ky'akola ekitakusanyusa oba ekikutamya awaka, okugeza obucaafu, okuyombayomba n'ebirala, bw'odda awaka ekikeerezi tekisobola kumalawo kizibu ekyo.\nOkuyiga okusaba abakukozesa obudde bw'awaka. Omusajja ssinga obeera ng'omulimu gw'okola bakuta kikeerezi osobola okusabangayo obudde n'oddako awaka nga bukyali n'obeerako ne famire yo.\nEmikwano egikusendasenda okudda awaka ekikeerezi osobola okugyesalako, okwewala okugwa mu butego bwabwe, kuba bw'ofuna ebizibu be bakusekerera.\nTeeka awaka embeera ekusobozesa okuwummula nga wakusanyusa. Abamu ekibalemesa okubeera awaka lwakuba tebaategekawo mu ngeri esikiriza.


Baibuli y'Oluganda - ENDAGAANO ENKADDE - Eseza 1\nEseza - Essuula 1\nAwo olwatuuka ku mirembe gya Akaswero (ye Akaswero oyo eyafuga okuva e Buyindi okutuuka e Buwesiyopya, amasaza kikumi mu amakumi abiri mu musanvu:)\n2 awo ku mirembe egyo, kabaka Akaswero bwe yatuula ku ntebe y'obwakabaka bwe eyali mu lubiri lw’e Susani,\n3 mu mwaka ogw'okusatu ogw'okufuga kwe n'afumbira embaga abakungu be bonna n'abaddu be; obuyinza bw'e Buperusi n'e Bumeedi, abakungu n'abakulu b'amasaza nga bali mu maaso ge:\n4 n'ayoleseza ennaku nnyingi obugagga obw'obwakabaka bwe obw'ekitiibwa n'ettendo ery'obukulu bwe obutasingika, ennaku kikumi mu kinaana.\n5 Awo ennaku ezo bwe zaatuukirira, kabaka n'afumbira embaga abantu bonna abaali bali awo mu lubiri lw'e Susani, abakulu n'abato, ennaku musanvu, mu luggya olw'oku lusuku olw'olubiri lwa kabaka;\n6 waaliwo ebitimbe eby'engoye olweru n'olwa nnawandagala n'olwa kaniki, nga bisibiddwa n'emigwa egya bafuta ennungi n'olw'effulungu n'empeta eza ffeeza n'empagi ez'amayinja aganyirira: ebitanda byali bya zaabu ne ffeeza ku mayinja amaaliire aganyirira, amamyufu n'ameeru n'aga kyenvu n'amaddugavu.\n7 Ne babanywesa mu bintu ebya zaabu, (ebintu nga tebifaanana byokka na byokka,) n'omwenge ogwa kabaka mungi nnyo, ng'obugabi bwa kabaka bwe bwali.\n8 N'okunywa ne kuba ng'amateeka bwe gali; nga tewali ayinza okuwaliriza: kubanga kabaka bwe yali alagidde bw'atyo abaami bonna ab'omu nnyumba ye bakolenga buli muntu nga bw'ayagala:\n9 Ne Vasuti kaddulubaale n'afumbira abakazi embaga mu nnyumba ya kabaka, eya kabaka Akaswero:\n10 Awo ku lunaku olw'omusanvu, omwoyo gwa kabaka bwe gwasanyuka olw'omwenge, n'alagira Mekumani ne Bizusa ne Kalubona ne Bigusa ne Abagusa ne Zesali ne Kalukasi, abalaawe musanvu abaaweererezanga mu maaso ga Akaswero kabaka,\n11 okuleeta Vasuti kaddulubaale mu maaso ga kabaka ng'atikidde engule ey'obwakabaka okwolesa amawanga n'abakungu obulungi bwe kubanga yali mulungi okutunuulira:\n12 Naye kaddulubaale Vasuti n'agaana okujja olw'ekiragiro kya kabaka bwe yamulagiriza abalaawe: kabaka kyeyava asunguwala ennyo, ekiruyi kye ne kibuubuuka mu ye.\n13 Awo kabaka n'agamba abagezi abaategeera ebiro, (kubanga eyo ye yali empisa ya kabaka eri bonna abaamanya amateeka n'emisango;\n14 ne Kalusena ne Sesali ne Adumasa ne Talusiisi ne Melesi ne Malusema ne Memukani, abakungu musanvu ab'e Buperusi n'e Bumeedi; abaalabanga amaaso ga kabaka era abaatuulanga ku ntebe ez'oku mwanjo mu bwakabaka, abo be baamuddirira:) nti\n15 Tunaakola tutya kaddulubaale Vasuti ng'amateeka bwe gali, kubanga takoze ekyo kabaka Akaswero ky'amulagirizza abalaawe?\n16 Awo Memukani n'addamu mu maaso ga kabaka n'abakungu nti Vasuti kaddulubaale tayonoonye kabaka yekka era naye n'abakungu bonna n'amawanga gonna agali mu masaza gonna aga kabaka Akaswero.\n17 Kubanga ekikolwa kino ekya kaddulubaale kiryatiikirira mu bakazi bonna okunyoomesanga babbaabwe mu maaso gaabwe bwe kinaabuulirwanga nti Kabaka Akaswero yalagira Vasuti kaddulubaale okuleetebwa mu maaso ge naye n'atajja.\n18 Awo ku lunaku luno abakyala ab’e Buperusi n'e Bumeedi abawulidde ekikolwa kya kaddulubaale banaagamba bwe batyo abakungu bonna aba kabaka: Kale walibaawo okunyooma kungi n'obusungu.\n19 Kabaka bw'anaasiima bw'atyo, alaalike ekiragiro kya kabaka, era kiwandiikibwe mu mateeka aga Abaperusi n'Abameedi kireme okuwaanyisibwa, Vasuti aleme okujja nate mu maaso ga kabaka Akaswero; era n'obukulu bwe obwa kaddulubaale kabaka abuwe omulala amusinga obulungi.\n20 Awo bwe banaalaalika etteeka lya kabaka ly'anaateeka okubunya obwakabaka bwe bwonna, (kubanga bunene,) kale abakazi bonna banassangamu ekitiibwa babbaabwe, abakulu n'abato.\n21 Ekigambo ekyo ne kisanyusa kabaka n'abalangira; kabaka n'akola ng'ekigambo kya Memukani bwe kyali:\n22 kubanga yaweereza ebbaluwa mu masaza gonna aga kabaka; mu buli ssaza ng'empandiika yaalyo bwe yali, na buli ggwanga ng'olulimi lwabwe bwe lwali, buli musajja afugenga mu nnyumba ye ye, era akiraalike ng'olulimi lw'abantu be bwe lwali.


Bukedde Online - Amelia yennyamidde lwa ssentebe wa NRM butawagira kugikwatako\nAmelia yennyamidde lwa ssentebe wa NRM butawagira kugikwatako\nEyavudde mu ddwaaliro n’agwa ku kkubo n'asattizza...\nOwa boda boda attiddwa mu bukambwe e Kaliisizo...\nAMELIA yennyamidde lwa ssentebe wa NRM e Mpigi butawagira kukwata ku Ssemateeka.\nAmelia nga yeebuuza ku balonzi be e Kiringente. EKIF: PADDY BUKENYA\nMinisita w'ebyobusuubuzi n'amakolero era nga ye mubaka wa Mawokota North Amelia Kyambadde eggulo yakomekkerezza okwebuuza ku balonzi be ku by'okukyusa Ssemateeka naddala akawaayiro 102b ne yennyamira ku mubaka munne, John Bosco Lubyayi butawagira kukyusa nnyingo eno ate nga ye ssentebe wa NRM owa disitulikiti.\nAmelia bwabadde akomekkereza okwebuuza ku balonzibe eKiringete mu Mpigi agambye nti wakutwala ebiteeso byabalonzibe byonna mu paliyamenti kyokka nagamba nti abasinga obunji bawagidde ekkomo ku myaka gya pulezidebnti okugyibwawo wadde nga asanzeemu okusomozebwa kwabavubuka ababadde basombebwa okuva mu bitundu ebirala nebakyankalanya enkiikoze.\nAmelia yabadde Kiringente n'agamba nti kyennyamiza omukulembeze waabwe owa NRM okusimbira ekkuuli enkyukakyuka mu Ssemateeka naddala okuggya ekkomo ku myaka gya Pulezidenti n'agamba nti ye waakwanjulayo endowooza z'abalonzi ba Mawokota North ne Lubyayi ayanjuleyo endowooza y'abalonzi be aba Mawokota South.\nAmelia yagambye nti abantu basinze kwemulugunya ku mbeera ya byabulamu, ebyenjigiriza n'ebbula ly'emirimu nti byonna waakubissa mu lipooti ye.\nAbatabuzi b'eddagala batabukidde abasaanyaawo ebibira


Bukedde Online - Magogo okusigala mu ntebe ya FUFA guba mululu\nBy Fred Kateregga\nPULEZIDENTI wa FUFA, Moses Magogo oluvannyuma lw'okuwangula akalulu k'omubaka wa Palamenti (Budiope East), asaanye alage bannamupiira omukungu gw'asuubira okulekera entebe atandike okwetunda mu bakiise.\nMagogo (ku ddyo) ne Mbidde ku mukolo ogumu.\nOkuyitamu kwa Magogo kwatuukirizza olugero lwa 'onsuulidde omwoyo nga olukuttira akuloga', kubanga nnali nakiwandiikako dda nti bw'ayitamu entebe ya FUFA agirekere emisingi gye yeenyumirizaamu okusinga be yaddira mu bigere. Kye kiseera Magogo okukakasa nti wadde taliiwo, emirimu gya FUFA waliwo abasobola okugitambuza.\nWadde tewali tteeka liyinza kwanguya Magogo kusalawo ku nsonga za FUFA, bw'atakikola ajja kuba alaze omululu gw'obukulembeze, by'abadde agamba nti azimbye abakulembeze bitankanibwe, kw'ossa okuswaza Dr Lawrence Mulindwa, eyamulonda mu 'ttiimu' ye amuddire mu bigere.\nNga abadde awagira Magogo ne bannabyamizannyo bonna okuyitamu mu bifo bye beesimbyemu basobole okuyamba emizannyo okukulaakulana, nja kusanyuka ng'akoze Mulindwa kye yamukolera, ate nsaba wabeerewo okuvuganya ne bannamupiira abalala abatali mu FUFA abandyagadde okwesimbawo.\nEkirala Magogo ky'aba asinga okutunuulira oluvannyuma lw'okutuusa Uganda mu AFCON ez'omuddirihhanwa, ne ttiimu eza U17 ne U20 okukola obulungi, anaaba n'obudde nga bwabadde nabwo, okutuusa Uganda mu World Cup?\nBannamupiira bakooye CECAFA, era okuggyako ng'ekisigaza Magogo mu FUFA kulwana kuwangula kikopo kya CHAN, AFCON, n'okutwala Uganda mu World Cup, entebe asaanye agyenenye. Bw'aba alemeddwa okuzuula omukungu omutuufu anaasobola okutambuza FUFA nga bw'abadde akola, obuyinza abuzzeeyo ewa Dr Mulindwa gye yabuggya, tufune omukulembeze anaagatta bannamupiira kubanga bangi tebakyalina nkolagana.\nKu mulundi guno, ssaagala pulezidenti wa FUFA kuyitamu nga tavuganyiziddwa nga bwe gwali ku Mulindwa ne Magogo, kubanga kitta demokulasi eyaliwo okuva mu 1924 ekibiina kya Uganda Football Association kati FUFA lwe kyatandikibwawo.\nMagogo bw'aba alina omukungu gw'azimbye amulage ensi y'omupiira, wabula akkirize avuganyizibwe (munda mu FUFA oba wabweru waayo), kubanga nayo eriyo abalina obusobozi, oluvannyuma lw'okuweereza omupiira mu bifo eby'enjawulo.\nOmupiira gwa Uganda gwetaaga omukulembeze agenda okugatta bannamupiira sso si kubaawula nga bwe guli kati, ng'abali mu FUFA balowooza nti be bokka abagukoleredde, sso nga waliwo n'abalala abaagukolerera obulamu bwabwe bwonna, abali mu FUFA we baagusangira.\nNg'oggyeeko ttiimu z'eggwanga ezikola obulungi, liigi ya UPL ekyabulamu ensimbi. Kyewuunyisa omuwanguzi okubeera ng'afuna obukadde 60 kyokka nga nazo za bulumi. Big League nayo bwetyo, sso nga n'ekikopo kya Uganda Cup nakyo kiserebye, nga singa tewabaawo kikolebwa ekitiibwa kyakyo kyandifuuka olufumo.\nFUFA okutunuulira ttiimu z'eggwanga nga wansi tetunulayo kizza mupiira mabega, era wano we njagalira okuvuganya okw'amaanyi eri abaagala entebe ya pulezidenti waayo, kuba wayinza okuvaayo atuwa manifesito ya liigi ng'ezitowa, okugeza, singa wavaayo agamba nti kyampiyoni wa liigi waakumuwa obukadde 500, owa Uganda Cup (400), n'ebirala, oyo siyinza butamuwagira.\nEnsimbi ez'omuzinzi nga zino ziba zijja kuyamba kiraabu okukuuma n'okugula abazannyi abalungi, okwetegekera empaka za CAF obulungi, okuzimba amatabi g'abawagizi, okulowooza ku bisaawe, n'ebirala.\nBw'eba nga bajeti ya FUFA esussa obuwumbi 30 ate nga y'evunaanyizibwa ku liigi y'eggwanga, lwaki omuwanguzi akyafuna obukadde 60, ezitakyalina kye ziyinza kukyusa mu mupiira, era obunafu buno bweyolekedde nnyo mu mpaka za CAF.\nOmuko guno nguwaddeyo eri Dr Mulindwa eyavumbula Magogo n'atuusa okuzza Uganda mu AFCON gye yali yakoma okubeera mu 1978. Ekikolwa kino kye njagala ne Magogo akole kuba tewali kiyinza kumulemesa.\nGavt. etangaazizza ku tteeka ly''ebisiyaga


Bukedde Online - Amasasi ganyose ku Arua Park\nDereeva wa takisi olwakitegedde nti asse omuntu yabuuse mu mmotoka neyeesogga munda mu Poliisi ya Nile Coach,eriranyeewo, olw'okutya abantu abaabadde beesaze akajegere nga baagala okumumiza omusu.\nTakisi abatuuze gya baabadde baagala okukumako omuliro.\nAMASASI ganyoose abantu ne babuna emiwabo ku Arua Park, oluvannyuma lw'omugoba wa takisi okumulemerera n'atomera omusituzi w'emigugu eyategeerekese nga Mambo Sebi, naamuttirawo.\nMuganda w'omugenzi Abbas Muzamir, yategeezezza Bukedde, nti takisi nnamba UAW 402N, yavudde ku luguudo lwa Kampala Road kyokka bwe yawese ku luguudo lwa Johnson ng'ayolekera ku Arua Park, yawese omulundi gumu n'ekwata eridda ku luguudo lwa Wilson gye yasanze Mambo, n'amusaabala.\nKino kyajje abasuubuzi mu mbeera ne balumba Poliisi eno nga baagala baggyemu ddereeva bo bamwekolereko ekintu Poliisi kye yagaanye era neekola kyonna ekisoboka okulaba ng'emutaasa n'emmotoka ye obutagikumako muliro nga bwe baabadde bateeseteese.\nPoliisi yalabye embeera esajjuse neewandagaza amasasi mu bbanga n'okukuba omukka ogubalagala mu bantu abaabadde beesaze akajegere.\nEkyewuunyisa bino byonna Poliisi yabikoze kyokka nga bo abasuubuzi nga bongera ku balumba nga kwebagasse okubakasukira amayinja agoomujjirano.\nOmukazi ng'alaajana obutamukuba na mwana we.\nKino kyawalirizza Poliisi okwongera ku bungi bw'abaserikale ababaddewo era kabangali zaabwe okuva ku Poliisi y'oku CPS, oluvannyuma zaayingiddewo nga zikubyeko abaserikale ne bazza embeera mu nteeko.\nBano webaatuukidde ng'abasuubuzi baleese amafuta n'ebipiira nga beesomye okwokya takisi eyaviiriddeko okufa kwa munnaabwe.\nPoliisi ng'esazeeko ekitundu.\nWaayise akaseera mpaawo wekaaga n'amagye saako abaserikale ba LDU nabo ne baayingirawo era okukkakkana nga baliko abantu be baakutte nga kigambibwa nti be baabadde bakuma mubannaabwe omuliro okwekakalakaasa nga baagala okwokya takisi Poliisi ky'egamba nti kyandiviiriddeko omuliro okwokya emizimbe ebiriranyeewo.\nAkayisanyo akali e Namboole mu kuggalawo empaka z'amasaza wakati wa Busiro ne Bulemeezi\nAba UPDF bakubye abakungubazi ne babamenya emikono\nJulie Angume akubye Kirumira akaama


Bukedde Online - ‘Ebintu by’olina bijjudde zaabu’: ‘Wirubaalo’ Nkata gye yafuula edduuka\n‘Ebintu by’olina bijjudde zaabu’: ‘Wirubaalo’ Nkata gye yafuula edduuka\nBizinensi okukula efugibwa amateeka 6\nLwaki okugaggawala oteekwa okugaba ku buyinza?...\nBagamba nti, enswa bw'ekyusa amaaso nga naawe envubo. Embeera y'ebyenfuna eyongedde okukaluba era omuntu anaasobola okukyuka nayo y'agenda okumalako. Kino tekijja kubaawo nga toyiiyizza kulaba ng’ogaziya amakubo mw’oyita okuyingiza ssente.\nAbasuubuzi bangi batuula ne balinda abaguzi okujja okubasanga kyokka nga bangi abakola omulimu gwe gumu ssente baziteega mu kkubo kuba baasoma embeera. Abalala bakozesa ebintu bye balinawo okulaba nga banoonya ensimbi. Ssente ezipangisa ebifo ebikolerwamu bwe zaalinnya abandi ne basalawo okukozesa ebitono bye balina okutunda ebyabwe.\nLuggya atundira ku mmotoka\nMw. Alex Luggya, atunda nsawo z'abakyala z’atambuza ku mmotoka e Kawempe agamba nti ekikulu mu mbeera eno kwe kumanya ky'oyagala era ekyo ky'oba okola ng'okozesa ekyo ky'olina.\nAnnyonnyola nti, ebintu ebimu bimanyiddwa mu kukola mirimu gimu okugeza mmotoka za kabangali zimanyiddwa kutikka byamaguzi n'okusomba eby'omu nnimiro, kyokka kati osanga omuntu ng'agitundirako byamaguzi nga: engoye, engatto, ensawo n'ebirala.\nMmotoka endala nga kamunye ezikola takisi, eza buyonyo entono ezaalinga ez'okutambuliramu okugenda mu ofiisi kati bazitambulizaamu ddagala lya kinnansi, butambi bwa nnyimba ne ffirimu.\nOkukozesa ekintu mu ngeri endala kikuyamba okufuna, mu kifo ky'okukituuza.\n“Nze mmotoka yange yali esinga kukozesebwa mu kusomba bibajje ku mabaggiro, kusengula bantu n'ebirala kyokka kati ngikozesa kutundirako nsawo naye ngifunamu nnyo okusinga bwe gwali”.\nEyafunanga 20,000/- ng’amagoba, kati nfissa 50,000/- olunaku ate nga n’emmotoka ngisasula 100,000/- buli wiiki kuba nnina okugikuuma nga nnamu kuba kati ye ofiisi yange.\nEbirala by’oyinza okukozesa mulimu: Kawuuba (wirubaalo) ezaali zimanyiddwa mu kusomba obusa, kasasiro, omusenyu mu kuzimba n'ebirala, abasuubuzi abagezigezi bagikozesa okutundirako engoye.\nWirubaalo ly’edduuka lyange’\nJames Nkata, atunda ngoye e Kireka agamba nti akozesa wirubaalo era teyejjusa kuba kimuyambye okunoga ssente.\n“Entuumu y’obusa gy’ofunamu 20,000/- ogisombera ozikolera ennaku bbiri ate ng'okozesa amaanyi mangi, naye okutunda engoye osobola okukola amagoba ge gamu olunaku ate nga tokooye nnyo.\nBodaboda gy’osimba ku kkubo ne weebaka n’okwayuuya ng’abasaabaze babuzegiyiiyizeogyeyambise okulima oba okukola emirimu emirala ofune ssente.\nLydia Jazmine agenze Bungereza kuwummulamu


Bukedde Online - Obutalya nguzi kyampeesezza ekifo -Nadduli\nBakansala bakyalidde omubaka mu kkomera\nAbabaka batandikiddewo okwosa entuula za P...\nHaji Nadduli nga baddereeva b’e Luweero bamukwasa kimeeme w’embuzi okumukulisa.\nMINISITA atalina mulimu gwa nkalakkalira, Haji Abdul Nadduli yeewaanye nti minisitule gye baamukwasizza y’esinga amaanyi kubanga terina nsalo. Ajja kugyeyambisa okulondoola emirimu gya gavumenti omuli enguzi. “Museveni yampadde ekibanja okutali nsalo, ndi kayoole era emmumbwa evumula endwadde ez’enjawulo nga ηηenda kukola ng’ekijinji ekiziba buli kituli,” bwe yagambye.\nYasinzidde mu paaka e Luweero ng’asisinkanye aba takisi n’asekerera abaali bamujerega nti teyasoma ne yeebuuza oba gye yasomesanga yabasomesa mu Luganda.\nYategeezezza nti obwetowaze, obutawalana, amazima n’obutalya nguzi bye bimutuusizza okulabwawo munne Museveni.\nYasabye aba takisi baleme kwemalira mu paaka wabula bakole emirimu emirala. Ssentebe w’aba takisi abeegattira mu kibiina kya Bulemeezi Taxi Operators and Drivers Association, Haji Ali Mutebi yagambye nti baasanyukidde eky’okuwa Nadduli obwaminisita kuba alumirirwa omuntu waabulijjo era atekkusa n’amutonera kimeeme w’embuzi.


Bukedde Online - Kkondomu ezirimu ebituli zisattizza abazikozesa\nBannayuganda abettanira kkondomu za Life Guard baweereddwa amagezi okwekenneenya kkondomu ze bagula nga tebannazikozesa.\nOkulabulwa kuno kukoleddwa ekitongole kya Marie Stopes Uganda era nga bano bategeezezza nga bwe waliwo kkondomu za bika bibiri ezirambiddwaako ennamba okuli "19040205 ne 19050105" ezitatuukana na mutindo eziri ku katale Bannayuganda ze balina okugenderera.\nDr. Carole Ssekimpi akulira Marie Stopes Uganda yagambye nti ebika ebibiri bino bwe byazuuliddwa nga tebituukana na mutindo gwa kkondomu ezirina okubeera ku katale n'asaba buli muntu yenna alina kkondomu eziteereddwaako ennamba ezo okuzibatwalira, bamuddize ssente ze.\nKino kiddiridde ekiwandiiko ekyafulumizibwa ekitongole kya National Drug Authority nga kiragira Marie Stopes okukungaanya kkondomu zino bunnambiro okuva mu Bannayuganda nga October 30, 2019.\nDr. Medard Bitekyereza okuva mu kitongole ekivunaanyizibwa ku mutindo gw'eddagala eriteekebwa ku katale ekya National Drug Authority yagambye nti,\nbwe baakebedde kkondomu zino baazudde ng'ezimu zirimu ebituli so ng'endala zisobola okwabika singa omuntu abeera azikozesa ekintu ekiyinza okuteeka oyo\nabeera azikozesezza mu katyabaga k'okufuna olubuto n'endwadde z'ekikaba omuli ne siriimu.\nOno yannyonnyodde nti, bamaze okuyisa ebiragiro eri ekitongole kya Marie Stopes okulaba nga baffeffetta kkondomu zino okuva mu bitundu yonna gye baazigaba n'oluvannyuma babawe lipooti ku mmeka ze basobodde okununula n'ezo ezibadde\nzimaze okweyambisibwa abantu olwo bamanye eky'okukolera abantu.\nDr. Ssekimpi yayongeddeko nti mu kiseera kino bakolaganira wamu n'ekitongole kya National Drug Authority okukakasa nga kkondomu ezitatuukanye na mutindo teziddamu kufulumizibwa ku katale.\n'Omukazi andese mu buliri n'agenda n'atusula emmanju'\nAbatta abantu e Masaka babakutte n'emirambo\nOno omuvubuka tasaaga! Atemye omusajja gw'asanze ne nnyina mu buliri bwa kitaawe


Bukedde Online - Ssenga alaze obulabe obuli mu kulaga abaana ebikolwa eby'ekikaba\nAlipoota ya TWAWEZA yennyamiza eri abantu...\nSsenga Mukisa ng'annyonnyola\nDdadi kuva dda ng’anneesiga. Nga bw’abaako baganzi be b’agenda okusisinkana agenda nange. Kino ndowooza yakikolanga okulaga mmami nti gy’agenze ali mu makubo matuufu, engeri gy’agenze nange.\nBwe twatuukanga gye tuba tulaze naddala ewa ‘Auntie’ nga ddadi afuba okulaba nga ndi bulungi mu mbeera zonna. Banguliranga ebyokulya n’okuntwala mu bifo awali ebyokuzannyisa. Bwe nakula ne mpeza emyaka 19, bwe yabanga agenda mu bantu be nga nange oluusi anfunira abambeesabeesa abagya mu myaka gyange.\nEdith Mukisa, omukugu mu kubuulirira abaagalana agamba nti abazadde bayingiza abaana mu nsonga zino nga balowooza nti bato tebategeera bikolwa byabwe.\nKyokka omwana ono gy’okoma okumweyambisa, alaba ekikolwa kimu n’atandika okuzza akatambi emabega ku by’ozze omutuma, engeri gy’oyogera ng’oli n’omuntu n’afuna ekyokuddibwamu.\nAbantu tebakyaswala, ebintu ebimu babikola mu lujjude ng’abaana balaba ne beemoola oba okwenywegera ate bye bataakola nga bali ne maama oba taata w’abaana .\nABAKAZI BAYITA BAGANZI BAABWE ‘UNCLE’ OKUBUZAABUZA\nKino abakazi bakikola ng’alaga abaana nti omuntu oyo waaluganda. Ab’ekika kino batuuka n’okubaleeta awaka ne babakyalira , wabula omwana kyangu okumanya nti ‘uncle’ oyo alina ensonga endala ne mmami.\nWaliwo abatuuka n’okutuma abaana mu baganzi baabwe naddala bw’aba afunye okusoomoozebwa mu by’ensimbi. Ne weesanga ng’omwana ategedde nti ssente ezaaguze ebintu bye yatutte ku ssomero ‘uncle’ ye yaziweerezza mmami.\nAte oluusi ne mmami n’akikkaatiriza ng’agamba nti, ‘olaba ‘uncle’ oyo y’atubeezaawo, kitammwe yatusuulawo’! ‘Uncle’ ono amala n’atuuka awaka era ng’abaana bamumanyi ng’ajja kyere kuba taata w’abaana tasiibawo ate bw’aba tasobola kutuuka waka, abaana be batuma ne bafuuka bakayungirizi.


Bukedde Online - Barcelona eyagala Pochetinno asikire Ernesto Valverde\nBarcelona eyagala Pochetinno asikire Ernesto Valverde\nMbappe agenda mu Real Madrid\nBarcelona, bakyampiyoni ba Spain bandikola eky’omuzizo ne bakansa omutendesi eyatendekako Espanyol FC, bwe batalima kambugu.\nKigambibwa nti abamu ku bakungu ba Barcelona baagala Mauricio Pochettino, eyagobeddwa Spurs, y’aba asikira Ernesto Valverde alemeddwa okutuusa ttiimu yaabwe ku mutindo ogwa waggulu.\nPochettino yazannyira n’okutendekako Espanyol bwe bali akabwa n’engo ne Barcelona mu kitundu ky’e Catalunya mu Spain. Ono (Pochettino) aludde ng’agamba nti tayinza kutendeka Barcelona era nti agirinako obukyayi.\nWabula kigambibwa nti waliwo abakungu ba Barcelona abagamba nti ebyo Pochettino abadde abyogera kunyumisa mboozi na banne kyokka ng’omulimu bwe gumuweebwa agukola nga pulofeesono ate ng’enzannya gy’alowoolezaamu ya ‘kawoowo’ egwa mu nnono yaabwe.\nValverde ali ku bunkenke olw’abawagizi ba Barcelona obutamumatira nti akonyezza ttiimu eno.\nWadde ye kyampiyoni w’e Spain era nga y’ekulembedde liigi yaayo, Barcelona yaakasuula obubonero 11 mu mipiira 12 ate nga sizoni ewedde, Liverpool yagiggya mu Champions League mu buswavu bwe yagiwuttula ggoolo 4-0 e Bungereza nga Barcelona yasooka kuwangula 3-0 e Spain.\nBayern Munich eya Girimaani nayo etokota Pochettino adde mu kifo kya Niko Kovac gwe yagoba ku ntandikwa y’omwezi guno.\nArsenal ne Spurs ziswamye Bailly owa ManU


Bukedde Online - Engeri gy'osobola okukola ssente mu luggya lwo\nOkulonda kw'abavubuka e Kayunga kuzzeemu o...\nOluggya bwe lusukka mu lumu ziba ziyitibwa empya era ebimu ku byafaayo byalwo mu Uganda lubadde lwakwewunda nga amaka mangi gatenderezebwa olw’obulungi bw’oluggya.\nOno oluggya yaluteekamu ebitebe abantu we bawummulira.\nOluggya bwe lusukka mu lumu ziba ziyitibwa empya era ebimu ku byafaayo byalwo mu Uganda lubadde lwakwewunda nga amaka mangi gatenderezebwa olw'obulungi bw'oluggya.\nMu kusooka amaka gaabanga n'empya nnene kuba ettaka lyabangawo okukakkasa kino ddayo otunuulire empya zaffe mu byalo. Naye ensangi zino ettaka lyakendedde olw'obungi bw'abantu kuba kati tuli obukade 44 obwabantu. Mu butuufu tubadde tuwunda nnyo empya ne bimuliri nga tulina okusasula abantu abakola omulimu guno.\nOlw'enkyukakyuka mu byenfuna oluggya abantu balufudde ekintu ekivaamu ssente era nga mu butuufu kibakoledde. Kino kiggyewo okwekwasa nti nze sirina wenyiza kulimira, banaffe bangi ensangi zino obuntu bwoyinza okulimira mu bifo ebifunda kati babirimira mu lugya.\nKino kibayambye obutasaasaanya ssente ku bintu ng'ennyanya, enva endirwa, obutungulu, obutunda, n'ebirala bingi. Bino birimwa era ne biriibwa awaka ate ebisigalawo ne bitundibwa eri abo ababyetanira okugeza ab'obutale, abafumba emmere, abaamasomero n'ebifo ebirala.\nBannaffe abakoze kino basobodde okukekereza ssente kubanga obuntu buno bw'olaba ng'obutono butwala ssente nyingi. Ye wali otuddeko awo n'ofumintirizamu ssente z'ofulumya mu bibala byo gula awaka oba ebirungo ng'ennyanya oba obutungulu. Abasawo batulagira okulya ebibala naddala mu biseera bya COVID-19.\nBannaffe bangi mu bibuga tubalabye nga bagezaako okusimba ebimera mu mikebe, obuveera, mu bibaawo era ne babituuza ku bifugi by'ennyumba abamu nga balowooza nti bepanka nga beerabidde nti bagezaako okukendeeza ensaasaanya yaabwe. Mu luggyalwo oyinza okufuniramu ddala ssente oba okulufunamu emmere awo munnange n'ogoba enjala awaka ng'okusalawo kuli gy'oli.\nNga onotandika ennima eno sooka otunuulira obugazi bwo luggya lwo nga kw'osinziira okusalawo ky'onaalima naye bino tutera okubirima mu ngeri ye bimuli oluggya lusigale nga lulabika bulungi. Bw'otuuka mu maka agamu mu butuufu oba toyagala na kuvaawo anti ebibala bino birina engeri gye bifaananya oluggya obulungi.\nBw'osimba ebikolo by'ennyanya 58 buli emu n'essaako 35 ojja kufuna 1,740. Singa obadde otunze mu sizone ennungi ennyanya ebbiri (2) zigulidde 500


Bukedde Online - Ssenga nkole ntya okubakwataganya?\nSsenga nkole ntya okubakwataganya?\nLwaki mmalamu mangu akagoba\nEkizibu ekiri mu maka gange simanyi ngeri gye ng’enda kukivvuunukamu. Mukyala wange mmwagala nnyo naye takolagana na bazadde bange ate nga nabo mbaagala nnyo era nabo banjagala. Nfubye nga bwe nsobola okubakwataganya naye bikyagaanyi. Ssenga mpa ku magezi abantu bano mbakwataganye ntya?\nEkizibu kino kinene ddala era osaanye okikwate n’obwegendereza kuba abantu b’oyogerako bonna bakulu mu bulamu bwo.\nEbiseera ebisinga abazadde bwe babeera baagala nnyo mutabani waabwe baba bamulingiriza nnyo naddala ku nsonga ezikwata ku bulamu bwe n’amaka ge.\nEra bbo mu bwongo babeera balowooza nti akyali mwana muto. Okusooka baba balowooza nti omukyala gw’ofunye agenda kutwala omukwano gwonna gw’olina gye bali oguzze ku mukyala wo kale nga balina okulwana ku kino. Wabula kino bakikola mu bukyamu kuba omuntu bw’akula aba yeetongodde.\nAte abazadde abamu okwagala abaana baabwe bakuteekamu akajanja kangi kale omukyala n’alemwa okwetaaya mu maka ge. Ate oluusi kiba ku bakyala nga baagala okulemesa abazadde okwagala abaana baabwe.\nOlina okusooka okwetegereza obuzibu buno kwe buva lw’ojja okumanya engeri entuufu ey’okubatabaganya. Naye omukyala bw’aba asobola asirike abazadde abatunuulire tabaggyaako lutalo.


Bajjo ne Abtex Poliisi ebakutte bwe babadde bagenze e Busabala okutegeka Kyarenga Extra - Watchdog Uganda\nABATEGESI b’ekivvulu kya Kyarenga Exra ekibadde kitegekeddwa ku biici ya One Love e Busabala okuli Andrew Mukasa amanyiddwa ennyo nga Bajjo saako ne munne Abbey Musinguzi amanyiddwa nga Abitex, Poliisi ebakutte nga ebalanga kumenya mateeka ne bagenda mu maaso n’okuwera nga bwe bagenda okuddukanya ekivvulu Poliisi kye yagaanye okubaayo ku Easter Monday.\nBano okukwatibwa kiddiridde okukeera ku makya ga mande n’eboolekera ekifo awabadde wagenda okuba ekivvulu kino, era nga bwe batuuse ku geeti we bakeberera abayingira basanze abaselikale ba Poliisi babeetegekedde dda era ne babakwata nebassibwa mu motooka ya Poliisi.\nWano n’omubaka wa Makindye East Allan Ssewanyana naye waatukidde n’abamu ku bawagizi be era nabo poliisi nebakubamu omukka ogubalagala era Ssewanyana naazirika ne bamutwala mu ddwaliro nga biwala ttaka.\nBino byonna okubaawo kiddiridde abawagizi ba Bobi Wine okukeera ne boolekera ekifo kya One Love Beach nga bwe bayimba enyimba ezimusuuta, kyokka nga eggulo limu Poliisi yabadde asazizzaamu ekivulu kya Kyarenga Extra.\nKinajjukirwa nti ebivvulu ebitegekebwa omuyimbi Bobi Wine bizze bisazibwamu era nga abategesi baabyo bagamba nti bafiirwa ensimbi nnyingi nga ne zisinga bazijja mu ma banka kye bagamba nti olumu basingayo bintu byabwe omuli amayumba ne mmotoka zaabwe, ebitwalibwa olw’obutafuna nsimbi zaakusasula.\nOmukulembeze we Ggwanga Yoweri Kaguta Museveni gye buvuddeko yavaayo nategeeza abategesi be bivvulu nga bwatagenda kukkiriza muyimbi Bobi Wine kutambula nga abuzabuza eggwanga, era naasuubiza okusasula abategesi ensimbi ze bassaamu okuva mu nsawo ye ezisoba mu kawumbi akamu.\nOkusinziira ku akulira abategesi be bivvulu mu Ggwanga Tonny Ssempijja gye buvuddeko yavaayo nategeeza nga Pulezidenti bwatanabawa nsimbi zino era nasaba nti oba ensimbi zaali zikyamubuze akkirize omuyimbi Bobi Wine ayimbe basobole okujjayo ensimbi zaabwe.\nTeargas, bullets rock Busabala as Police arrest Bobi Wine\nSusan Muwonge fan Kalule succumbs to injuries sustained after she crashed rally car into him


Bukedde Online - KCCA eweze paaka za bbaasi mu Kampala\nKCCA eweze paaka za bbaasi mu Kampala\nZiizino enguudo ezikyakaabya Nakawa\nAba Parkyard baloopedde RCC omuggya abagag...\nKCCA agobye paaka za bbaasi ez'enjawulo wakati mu kibuga lwa butaba ku mutindo gukkirizibwa mu mateeka n'okuleeta obulippagano bw'ebidduka.\nBya Samuel Balagadde, Hannington Nkalubo, ne Ponsiano Nsimbi\nDirekita wa Kampala, Jennifer Musisi Ssemakula yawandikidde ekitongole ekikola ku bidduka ebisaabaza abantu mu ggwanga ekya Transport Licencing Board [TLB] ng'akiragira okuyimiriza obutaddamu kuwa lukusa lwonna bbaasi kukolera mu paaka wa Qualicel.\nEbbaluwa yalagidde bbaaasi zokka enkadde ezibadde zikolera mu paaka eyo ze ziba zigenda mu maaso n'okukoleramu . Musisi era yalagidde ne bbaasi zonna ezibadde zitikkira ku nguudo za Arua Park ziveewo.\nYagasseeko ne kkampuni ya Obumwe Transporters, kkampuni ya ZAWAD , Onatracom ezibadde zitikkira mu bibangirizi byazo okuvaawo.\nMu bbaluwa, Musisi era yategeezezza nti KCCA yalaga dda ebifo ebipya abagagga abalina bbaasi gye bateekeddwa okukolera n'amenya ebifo okuli; Nateete ku bbaasi eziva e Masaka , Mbalala , Mityana ne Rwanda mwe ziteekeddwa okukolera. Eziva ku luguudo lw'e Bombo yaziragidde zikome Matugga ne Bwaise. Eziva ku Luguudo lwa Jinja Road , yalagidde zikome Banda.\nJohn Mutenda ssentebe wa TLB mu lukiiko lwa banannyini bbaasi olwatudde ku ofiisi z'ekitongole ky'ebyenguudo mu ggwanga ekya UNRA e Nakawa ku Lwokusatu yagambye nti okuggala ppaaka zino kikoleddwa lwa bulungi bwa basaabaze.\n“Twakola okulambula kwa paaka za bbaasi zonna mu Kampala ne tukizuula ng'ezimu tezirana kabuyonjo, eby'obulamu n'ebyokwerinda nga biri mu lusuubo, teziriiko mataala , ebifo abasaabaze we batuula nga n'endala zassibwa mu bifo ebikyamu,” Mutenda bwe yagambye.\nKyokka bannannyini bbaasi baalaze okutya nti KCCA yazuukuse buzuukusi okubawa ekiragiro ekibagoba mu paaka mwebakolera nga tebawadde budde bumala .\n“Twetaaga obudde obumala okusobola okunoonya gye tulaga, KCCA gy'etusindika teriiyo ttaka kwetugenda kukolera, “ Jaseph Masinde oMu ku bannannyini bbaasi abeetabye mu lukiiko bwe yagambye.\nYe omugagga Drake Lubega, nnannyini paaka ya Qualicel yagagambye nti tebawakanya KCCA naye baagala kubalaga ebifo ebituufu gye baba bagula okuzimba paaka kuba ssente ssi nsonga, bazirina.\n“Tubadde tumanyi nti byetukola KCCA ebisiimu naddala mu kiyamba eggwanga mu by'entambula naye nga bwesazeewo , ffe tetuli bamenyi ba mateeka ettaka tugenda kukikoleramu birala,' Lubega bweyagambye.\nEya Morocco etuuse n'erabula KCCA FC


Bukedde Online - Abaalabye ekiteeteeyi kya Rema bakyatenda\nBy Martin Ndijjo Patrick Kibirango\nEKITEETEEYI kya Rema Namakula kicamudde abadigize ate ne kireka abamu nga bawuniikiridde. Bwe yabadde ayimba mu kivvulu kye ekyabadde mu Freedom City ku lunaku lw’abakyala, ng’oggyeeko okukuba abawagizi be emiziki egy’okumukumu egyabafuukuddde, mu birala ebyacamudde gye misono gy’engoye Rema bakira gy’akyusa\nRema yakyusizza emirundi egiwera.\nYasookedde mu ‘jumpsuits' eya ‘siriva' ku ngulu ng'ateereddeko akakooti akawanvu akaddugavu nga kakweya wansi.\nYayimbye ennyimba ttaano ez'okumukumu oluvannyuma n'ava ku siteegi n'alekako King Saha. Rema yakomyewo mu sitayiro bwe baggyeeko amataala gonna okuziyiza abantu okulaba ekyabadde kigenda mu maaso era mu kiseera kino waabaddewo akeetalo ng'abayambi ba Rema bamuleeta ku siteegi.\nYazze ayambadde ekiteeteeyi ekinene, ekiddugavu ekyetooloovu nga kiwaniriddwa abantu mukaaga.\nOlw'obuwanvu bw'olugoye luno baamuteereddewo obumeeza kwe yalinnye era buno bwabulidde mu munda mu kiteeteeyi.\nOluvannyuma lw'eddakiika nga ttaano bazzizzaako amataala era wano obwedda buli akuba eriiso ku siteegi nga yeewuunya Rema kye yabadde ayambadde.\nYamaze eddakiika nga 30 ng'ayimiridde mu kifo kimu nga w'ayimbira olw'obuzito n'obunene bw'ekiteeteeyi kino.\nDIZAYINA WA REMA AYOGEDDE\nFatumah Asha eyatungidde Rema ekiteeteeyi kino yategeezezza nti guno mulundi gwakubiri ng'ayambala omusono guno.\nOgwasooka yali ku kivvulu kye ekyali ku Africana omwezi oguwedde. Fatumah agamba Rema yamutuukirira n'amusaba okubaako olugoye lw'amutungira oluyinza okumulabisa nga wanjawulo naye kwe kumutungira dizayini eno eyitibwa ‘Cinderella' Kyatungiddwa mu matiriyo wa ‘Crape' nga kiriko obuwanvu bwa mmita 40 era agamba basobola okutunga ekisingako ne wano obuwanvu okusinziira ku muntu ky'ayagala.\nFatumah agamba ekiteeteeyi kino si kya ku siteegi kwokka, omuntu asobola okukyambala ne ku mikolo emirala.\nAte munnabyamisono Rebecca Nalunga yasoose kusiima kiteeteeyi kya Rema n'agamba nti kyamulembe era kyamulabisizza ng'omuyimbi owa kkiraasi kyokka yakyambalidde mu kifo ekizibu.\nNalunga agamba omusono nga guno gunyumira ku bubaga oba ebivvulu eby'abantu aba kkiraasi nga bali mu kifo eky'ebbeeyi nga Serena.\nOmuzigu ateeze omukazi ng'anaaba n'amuyiira olweje


Bukedde Online - Entiisa!! Ssemaka bamusse mukyala we alaba\nJudith Heard yeeyanjudde ku poliisi ku by'...\nSSEMAKA bamuyingiridde mu kiro ne bamutemaatema nga mukyala we alaba. Bamulanze kumusaba ssente n’agaana.\nOmugenzi Kasiita. Ku kkono, Mukyala wa Kasiita ng’ali n’omwana.\nEkikangabwa kino kyabuutikidde abatuuze b’e Bongole ekisangibwa mu munisipaali ya Makindye Ssaabagabo, abazigu bwe baayingiridde amaka ga Ahmed Kasiita omusuubuzi w’ebikadde e Zzana bwe baamusanze mu nju nga yeebase.\nEttemu lino, mukyala we, Gladys Nabukeera, eyabuuse ku kitanda ng’abatemu batuuse alyogerako bwati: Baze yatuuse awaka ku ssaawa 3:00 ez’ekiro ne mujjulira ekyeggulo nga bulijjo.\nOlwamaze okulya twanyumizzaamu katono ne twebaka, wabula ku ssaawa 9:00 ez’ekiro mulamu wange Abudul Mugumbya gwe tusula naye mu nnyumba yagguddewo oluggi okugenda mu kaabuyonjo era abatemu bano we baafunidde omwaganya okuyingira.\nNga wayiseewo eddakiika nga 10 nawulidde abantu abalala abaabadde boogera empola nga bayingira mu nnyumba.\nNayise baze Kasiita nti ababbi batuzinze, wabula nabadde sinnakiggya mu kamwa nga nabo bagguse. baabadde bambadde ebikooti nga bonna beebisse obukookolo ku maaso kyokka ng’omu alina ejjambiya.\nBaatulagidde okwebikka emitwe era baze eyabadde asooka ku kitanda ne batandika okumutema nga ndaba.\nNakubye enduulu ng’eno bwe mbeegayirira okumusaasira wabula olw’obukambwe bwe baabaddeko baagenze mu maaso na kutema.\nBaamutemye mu mutwe ejjambiya eziwera , olw’obulumi bwe yabaddeko yasituse n’abambalira kyokka olw’okubanga mu nnyumba nabadde nsigaddemu nzekka nga mulamu ali wabweru, natidde ne sisobola kubayingiramu okuggyako okukuba enduulu.\nBaagenze mu maaso n’okumutema okutuusa amaanyi lwe gaamuweddemu n’agwa wansi, kyokka olw’ebisago bye yabadde afunye, omusaayi gwamuvuddemu mungi, era abantu we baatuukidde okunnyambako, ng’amaanyi gamuwedde takyavaamu kigambo kyonna.\nABDUL MUGUMBY A MUTO W’OMUGEZI ANNYONNYOLA\nMugumbya yategeezezza nga naye bwe yawonedde awatono okuttibwa abatuuze abazze okudduukirira enduulu, oluvannyuma lw’okumugwako ekiyiifuyiifu nga bamuteebereza okubeera omubbi.\nYakanze kubeegayirira nga naye bwe yabadde mu maka abatemu ge baabadde balumbye nga tebawulira era abamu ku baabadde bamukuba kwe kwabadde eyabadde amumanyi eyasabye abatuuze ne balyoka bamuleka.\n“Ssinga tekyabadde kisa kya Allah kuleetawo muntu yabadde ammanyi nange naalibadde mbuyaga ezikaza engoye. kubanga obukambwe abatuuze bwe baakozesezza nga bankuba bwabadde tebundekera bulamu,” Mugumbya bwe yategeezezza.\nOmugenzi baamusoosezzaako ku kalwaliro k’oku kyalo wabula abasawo ne bamugaana ne bamwogerayo e Kiruddu nayo gye baamugobye kyokka mu kumutuusa e Nsambya abasawo ne bazuula nti yabadde amaze okufa.\nAbatemu baagenze n’amasimu asatu ge babbye mu maka g’omugenzi abatuuze ge baasabye poliisi okugoberera okusobola okubakwata. Omugenzi alese abakyala basatu n’abaana abawerako nga waakuziikibwa ku kyalo Kiteredde mu ggombolola y’e Kifamba mu disitulikiti y’e Rakai.\nBakkaanyizza okutereeza okutema mmotoka\nOnywa omubisi gwe batembeeya naye weerinde ekiddukano


Bukedde Online - Ani ayokya akatale ka Park yard?\nAni ayokya akatale ka Park yard?\nMandela omujaasi omutendeke, emmundu gye yasooka okukwata ekyabuze\nGUNO mulundi gwakusatu okuva mu 2009 ng’akatale ka Park Yard gakwata omuliro emmaali y’abasuubuzi n’esaanawo.\nWabula omusomi wange weebuuze nti ani ayokya akatale ka park Yard? Lwaki buli lwe kaggya wasooka kubaawo butakkaanya ku ttaka oba mu basuubuzi?\nKIKI EKIVAAKO OMULIRO?\nAbasuubuzi bangi bagamba nti waliwo olukwe lw’okubagoba mu kifo kino olwo abagagga mu Kampala bakyeddize nga bwe kyakolebwa ku ppaaka empya abagagga bwe baagigabana ne bwe kyali kikoleddwa mu katale k’ewa Kisekka okutuusa Loodi Meeya Erias Lukwago bwe yakasuuza omugagga.\nAbasuubuzi kino bakissa ku ngeri omuliro gye guzze gusaanyaawo emmaali yaabwe.\nJB Lukwago, omu ku basuubuzi mu katale kano agamba nti bw’ogoberera engeri omuliro gye guzze gukwatamu olaba nga waliwo ekkobaane kubanga emirundi gyonna omuliro gubadde gukwata ku wiikendi era nga ne ku mulundi guno kirabika nga baali baagala kukookya ssaawa zino naye ne balemererwa.\n“Abagagga bangi abaagala okwezza ettaka ly’akatale kano. Waliwo n’ekizimbe ekiri emabega waffe, watya nga baagala kutusengula bakyerule?,” bw’abuuza.\nKyokka nnannyini kizimbe kino, Hamis Kiggundu nnannyini Ham Towers e Wandegeya agamba nti, “Abasuubuzi baleme kunneesibako kubanga nze nsinze okufiirwa muj muliro guno.\nEkizimbe kyange omuliro gukinafuyizza, nnina kukiddamu. Nnali nnamala dda okutikka eby’okusereka, bijja kutuula awo nga tewali muliro gutambula. Ekizimbe kye nzimba nkizimbira basuubuzi, lwaki ate mbafiiriza?,” bwe yabuuzizza.\nZam Nakirijja agamba nti “Emiriro gyonna egizze gitusaanyaawo abakulembeze bazze batusuubiza okutuwa obukuumi era baatuwa ne poliisi bbiri ng’emu eri bweru, endala eri munda naye ogamba otya nti ddala akatale kasobola okuggya ne kasaanawo nga tewali muntu alaga we guvudde okuggyako nga waliwo ekkobaane mu baserikale bennyini,” bw’abuuza.\nOmulundi ogwasooka nga 25, Feb 2009, abasuubizi baalumiriza aba kkampuni ya Kalita abaali baagala okuzimba ppaaka ya bbaasi mu kisaawe e Nakivubo ne batuuka n’okwekalakaasa ne bamenya ebibaati bye baali bakubye.\nKino baakiggya ku biveera ebyasangibwa ku ludda lw’ekisaawe nga balumiriza nti kuno kwe kwakoleezebwa omuliro ogwasaanyaawo akatale omulundi ogwo.\nPoliisi yasuubiza okukola okunoonyereza ekyavaako omuliro omulundi ogwo kyokka lipoota bwe yavaayo ng’eraga nti akatale baali baakazimba bubi!\nMaj. Gen. Kayihura ne minisita w’ebyokwerinda Crispus Kiyonga baakyaddeko mu Park Yard.\nENKAAYANA MU KATALE\nAbasuubuzi abalala okuli George Mubiru baalumiriza abaali abakulembeze b’akatale kano nga bakulemberwa ssentebe Godfrey Busuulwa okubeera mu kkobaane ly’okwokya akatale kaabwe era ne babaggulako omusango ku poliisi ya Kampalamukadde.\nAbakulembeze bano okwali; ssentebe Godfrey Busuulwa, omumyuka we John Byaruhanga, omuwanika John Bosco Lukwago, omuwandiisi Muhammed Musisi, ow’ebyokwerinda Ismail Sserwanja ne Ezra Kabeera baakwatibwa ne baggalirwa mu kkomera e Luzira.\nOmwaka guno, omuduumizi wa poliisi Gen. Kale Kayihura yasaawo obukiiko bubiri obwakulemberwa eyali akulira bambega mu Kampala, Godfrey Musana n’akola ku nsonga z’okukwanaganya poliisi n’omuntu wabulijjo Asan Kasingye kyokka na kati tewali amanyi byava mu kunoonyereza kwabwe.\nNga March 20/2010, omuliro gwakwata omudaala gwa mukyala Florence Kabonyi era poliisi n’ekwata abavubuka babiri, Frank Walakira ne Brian Sserwadde abasiika capati mu Kironde zooni abaagambibwa okulekawo ssigiri eyavaako omuliro kyokka bino byakoma wano.\nKyokka nga bano bakyawoza mu 2011, akatale kano kaddamu okukwata omuliro nga July, 31 era ebyamaguzi by’abasuubuzi byonna ne bisaanawo nga n’ezimu ku kalina ku katale ka St. Balikuddembe (owino) zirugendeddemu.\nAkakiiko k’omuwogezi wa poliisi Judith Nabakoba ku muliro guno nga kakulemberwa Paul Kato na buli kati ebyavaamu tebirabwanga.\nOmuduumizi wa poliisi Gen. Kale Kayihura yategeeza nga poliisi bw’etutte evvu e South Afrika okulwekebejja naye eyo lyalemerayo!\nKu mulundi guno poliisi yagamba nti akatale temwalimu makubo musobola kuyita mmotoka kutuuka wali muliro nti singa gaalimu osanga bandbadde ne bye bataasaako.\nPoliisi ebadde ekola ekisaanidde?\nAbakulembeze b’akatale omuli ssentebe Hamza Kalema baakendeeza ku midaala gy’akatale kyokka ate kazzeemu okuggya!\nOmusuubuzi Sulaiman Kato agamba nti mu miriro gyonna, mmotoka za poliisi zituuka kyokka weewuunya ekizireeta kuba zituuka ne zisooka ziyimirira nga bagamba nti teziriimu mazzi okumala eddakiika nga 30 ate bwe batandika okuzikiza tebafa ku mmaali ezikirira wabula okwekolera nga bwe balaba.\nSuzan Nalunkuuma agamba nti guno omuliro gulimu abatwala ekisaawe kya Nakivubo. “Oluvannyuma lw’okulemererwa okutugoba nga bayita mu kutwongeza empooza basazeewo kwokya mmaali yaffe tusobole okudda mu byalo ae oba tunaaba tetukyalina kye tukola!,”bw’alowooza.\nAni mulagajjavu mu by’akatale ka Park Yard?\nKansala Salim Uhuru, agamba nti omuliro guno guvudde ku bulagajjavu bwa KCCA etafuddeyo kuteekerateekera basuubuzi bano okubaggya mu mbeera gye bakoleramu basobole okuzimba ebizimbe ebyomulembe ebisobola okutangira omuliro.\n“Poliisi bw’eba eyagala kunoonyereza erina kutandikira ku batwala kisaawe kya Nakivubo kuba bano baggya ku basuubuzi ssente okuli n’okubawa obukuumi era nga baakakasa abasuubuzi nti tebagenda kuddamu kufuna mbeera eno nga waliwo n’abaserikale be baabawa”, kansala Uhuru bw’agamba.\nOmuduumizi wa poliisi mu Kampala, Andrew Flex Kaweesi agamba nti omuliro mu katale kano gusinga kuva ku nkaayana ezikalimu ng’abantu bakaayanira obuyinza n’okubaako engeri gyebafunamu ng’abantu.\n“Kumpi buli musuubuzi alina endowooza ye ku kivuddeko omuliro wabula nga poliisi tetusobola kutwala bigambo by’abasuubuzi kuba tebirina nnyo bujulizi wabula tugenda kukola okunoonyereza okukakasa ekivuddeko omuliro guno.\nMu ngeri y’emu tugenda kukolagana n’abakulembeze ba KCCA n’ebitongole bya Gavumenti ebikola ku kuteekerateekera ekibuga okulaba ng’akatale akaddamu okuzimbibwa tebabeera ka mbaawo na biveera ekiyinza okuvaako”, Gen Kayihura bw’agamba.\nYe aduumira poliisi ezikiriza omuliro mu ggwanga, Joseph Mugisa agamba nti, “Nga poliisi ezikiriza omuliro twatuuse mu kiseera kyokka olw’okuba ebintu byonna ebiri mu katale kano byaka we twatuukidde nga tewali kye tusobola kukola okuggyako okuzingiza omuliro guno guleme kusaasaanira bitundu birala ng’akatale ka St. Balikuddembe n’ekizimbe kya Jesco.”\nEnsonga nnyingi eziyinza okuba nga zaavuddeko omuliro guno okugeza bw’otuuka mu katale kako osisinkana ebitundu bintu omufumbirwa ekitegeeza nti omuliro gusobla okuba nga gwavudde ku ssigiri, wabula kino eyali ssentebe Godfrey Busuulwa akiwakanyizza ng’agamba nti akatale kabaddewo okumala emyaka 25 nga tewali muliro okutuusa abagagga lwe baatandika okwagala ettaka lyabwe.\nMu ngeri y’emu agamba nti engeri akatale gye kaazimbibwamu teyanguyiza mmotoka zizikiza muliro kuyingira era twasigadde ku kkubo ate okuyita ku Kafumbe Mukasa nga waliwo kitulakita ektasimbiddwa wakati mu luguudo engeri gye lukolebwa.\nKyokka waliwo abasuubuzi abang’ambye nti olukwe luyinza okubaamu n’aba KCCA, nga baagala ababadde mu park yard badde mu katale kaabwe aka USAFI ke baazimba kyokka kati nga kabuzeemu abakagendamu!\nOmwana asibirwa mu nnyumba amukwasizza\nOmubaka Mubanda alumbye abamuyeeya obukadde\nKayihura wa kufafaagana n'abambula aba mmini\nKkooti eragidde abalamuzi 2 bakwatibwe\nEkitongole ekiramuzi;Enguzi ekirimu ye yakasinga mu myaka 50


Bukedde Online - Kkooti y’ekyalo esalidde 5 ogw’okufa\nOmuwaabi wa Gavt. awadde ebiragiro okuvunaana abaasabye enguzi...\nKkooti y’ekyalo esalidde 5 ogw’okufa\nAsse mukyalawe lwa butamuwa mmere.\nBANDI BUBI; Kirumira asabye Pasita Bugembe...\nABATUUZE batuuzizza kkooti y’ekyalo ne basalira famire y’abantu bataano ekibonerezo kya kufa nga babalumiriza okutta mutuuze munnaabwe.\nBino bibadde ku kyalo Nakakonge mu ggombolola y’e Nazigo mu disitulikiti y’e Kayunga ku Lwokutaano.\nAbatuuze baatudde mu lukiiko lw’e Kyalo ne balumiriza Tom Kafuko, batabani be ssaako muwalawe nti be basse mutuuze munnaabwe Siriiri Nyombi.\nKino kiddiridde Nyombi okufa mu ngeri etaategeerekese omulambo gwe ne gusangibwa mu lusuku lwa Kafuko nga gujjudde enkwagulo mu bulago ekiraga nti yandiba nga yatugiddwa butugibwa.\nAbatuuze baalumirizza Nyombi nti, eggulo limu yabadde ne Kafuko ne batabani be nga banywa omwenge era okuva awo bazzeemu okumulaba nga mufu era ng’omulambo gwe guli mu lusuku lwa Kafuko.\nGrace Katooko owa LC e Nakakonge yategeezezza nti, bwe baabadde mu lukiiko lw’ekyalo omutuuze omu n’ateesa nti, Kafuko ne batabani be battibwe nabo bawulire ku bulumi munnaabwe mwe yafiiridde awo abatuuze kwe kukiwagira ne bataama.\nNyombi eyattiddwa nga bweyabadde afaanana.\nBaasikambudde muwala wa Kafuko ayitibwa Harimah Mukebezi Teopista Byogero mukyala wa Kafuko ne batandika okubakuba wabula abazirakisa ne babaddusa.\nEbimu ku bintu by’omu nju ya Kafuko ebyayonooneddwa.\nMu kiseera kino, Kafuko ne batabani be Ronald Kaluganda ne Godfrey Kiirya baabadde badduka ng’ebbiina ly’abatuuze libagoba kyokka ne babulira mu bisenyi gye baasalikirizza okutuuka ku poliisi gye beekukumye.\nAbatuuze obusungu baabumalidde ku nnyumba za bano ze baakonye ne zigwa ku ttaka n’oluvannyuma ne bazookya.\nEbintu by’omu nju okwabadde amasowani baabyasizza ate engoye n’ebirala ne babikumako omuliro.\nEbisolo okwabadde ente, enkoko, embuzi n’embizzi byonna baabibaaze ne babigabana era tebaaleseewo wadde eddiba.\nShaba Kayemba ne Teopista Byogero.\nSsentebe w’eggombolola y’e Nazigo Shaban Kayemba yagambye nti abatuuze bayitirizza okutwalira amateeka mu ngalo n’asaba poliisi bonna ebakwate bavunaanibwe.\nKafuko nga ali ku poliisi yeesammudde okutta Nyombi era nti ne batabani be tebalina kye bamanyi babalanga bwemage. “Okusanga omulambo mu kibanja kyaffe tekitegeeza nti ffe twasse omuntu oyo.” Kafuko bwe yagambye.\nAkulira bambega ba poliisi mu disitulikiti y’e Kayunga Gally Turyatunga yagambye nti lipoota y’abasawo yakakasizza nti, Nyombi yafudde ttamiiro era abaakoze effujjo bagenda kubakwata n’alabula abatuuze okukomya effujjo nga bwe baakoze.\nGodfrye Kiirya ne muzeeyi Tom Kafuko.\nHarima Mukebezi n'owa LC mukyala Grace Katooko ,Ebif byonna bya Saul Wokulira.\nOmuwaabi wa Gavt. awadde ebiragiro...\nOMUWAABI wa Gavumenti omukulu Mike Chibita asiimye okunoonyereza okwakoleddwa ttiimu ya Vision Group omuli ne Bukedde...\nENKAMBI ya mukyala wa Bugingo ow’empeta Teddy Naluswa Bugingo etangaazizza nti, Teddy takkaanyangako kugabana byabugagga...


Bukedde Online - Olumbe lw'omugagga Kasiwukira lwabizibwa leero\nAba Kayongo owa Owino bakutudde ddiiru ya...\nOlumbe lugenda kubeera mu maka ga Kasiwukira e Muyenga mu Zooni ya Muyenga Hill era eggulo ku Lwokutaano poliisi yaleeteddwa okunyweza ebyokwerinda ng’eri wamu n’embwa zaayo 10.\nOLUMBE lw’omugagga Eriya Bugembe Ssebunya Kasiwukira lwa kwabizibwa leero (ku Lwomukaaga) era eggulo (ku Lwokutaano) kaabadde keetalo mu maka ge agasangibwa e Muyenga mu munisipaali y’e Makindye.\nAgavaayo gagamba nti bategekedde abantu 1,000 nga bonna ba kaadi okubaawo ng’omusika Aaron Mpozza assibwako.\nOkusinziira ku nsonda ezeesigika, Pulezidenti Yoweri Museveni ne baminisita be gattako Katikkiro wa Buganda Charles Peter Mayiga n’abakungu abalala okuva e Mmengo be bamu ku bayitiddwa.\nAbamu ku bamulekwa ba Kasiwukira. Wakati ye Aaron Mpoza, omusika.\nEnte ttaano zaamaze dda okusalibwa gattako embuzi 50 ezigenda okwokebwa omucomo. Bbiya bategese kuleeti 400 ate sooda kuleeti ziri 400. Kuno kwossa emyenge emizungu omuli wayini ne bwisiki ssaako omwenge omuganda ogwaggyiddwa mu kyalo e Nanziga mu ggombolola y’e Nsangi.\nOlumbe lwakubeera mu maka ga Kasiwukira e Muyenga mu Zooni ya Muyenga Hill era eggulo ku Lwokutaano poliisi yaleeteddwa okunyweza ebyokwerinda ng’eri wamu n’embwa zaayo 10.\nSsentebe w’abagagga ba Kwagalana, Godfrey Kirumira ku Lwokutaano ku ssaawa 9:00 ng’ali wamu ne muganda wa Kasiwukira Ggayi baalagidde abantu abaabadde mu maka gano okufuluma wabweru ne bayisaamu embwa oluvannyuma ne bayita mu kuuma akakebera bbomu.\nKirumira yagambye nti Kasiwukira yali mmemba w’amaanyi nnyo mu kibiina kyabwe kino era abaana omusanvu be yaleka ne bannamwandu ababiri balina okubabeererawo mu mbeera yonna. Kirumira y’omu ku bakuza.\nOkuteekako omusika kwakubaawo ku ssaawa 4:00 ez’oku makya bwe banaamala Ssaabalabirizi eyawummula Livingstone Mpalanyi Nkoyoyo n’abasumba b’Eklezia bamuwe omukisa. Oluvannyuma wajja kubaawo okugabula abagenyi abayite.\nTewajja kubaawo kugaba bya busika kubanga ekiraamo buli gwe kyagabira ekikye yakifuna dda era ne babikyusa ne mu mannya gaabwe.


ABABAKA bakunyizza eyali akulira okulondoola emirimu mu Bbanka Enkulu, Justine Bagyenda n’atuuka okutegeeza nga bw’akaddiye atakyasobola kujjukira byaliwo we yabeerera mu ofiisi.\nByabadde mu kakiiko akavunaanyizibwa okulondoola entambula y’emirimu mu bitongole bya Gavumenti aka COSASE eggulo mu Palamenti.\nBagyenda enkoko yagikutte mumwa era zaagenze okuwera 4:00 nga mutaka mu kakiiko.\nKu luno yazze akyusizza munnamateeka amuwolereza nga yaleese Allan Nshimye, wadde ng’ekiseera kyamaze nga taliiwo abadde atuma Robert Kagolo.\nAbabaka babadde baludde nga bamwewerera oluvannyuma lw’okwebulankanya okuva nga November 22, 2018.\nOkuggya kwe kwamuwonyezza okukwatibwa kuba akakiiko kaabadde kaayisa ekiragiro ekimukwata singa ziwera essaawa 4: 30 nga tannalabikako.\nAbdu Katuntu (Bugweri), ssentebe w’akakiiko yasoose kwaniriza Bagyenda okuva gy’abadde n’amulabula nti talina kuddamu kwebulankanya okutuusa ng’okubuuliriza ku Bbanka Enkulu kuwedde.\nBagyenda, eyabadde omukakkamu yasoose kwetondera kakiiko olw’obutabeerawo okumala ekiseera.\nYabeebazizza n’obutayisa kiragiro kimukwata era ne yeeyama nga bw’atajja kuddamu kubulawo. Wabula yasabye omukuumi we, Juliet Adikot n’eyali ddereeva we, Job Turyahabwe, abaakwatibwa ku biragiro by’akakiiko bayimbulwe.\nKatuntu yamwanukudde nti, ababiri abo okukwatibwa baamala kulimba kakiiko wadde nga baali bamaze okukuba ekirayiro ky’okwogera amazima era amateeka ge galina okulamula eky’okubakolera. Francis Mwijukye (Buhweju) yasabye Bagyenda ayogere omuwendo gwa Paasipooti gw’alina oluvannyuma aziweeyo eri Palamenti aleme kubaddukako.\nYalagiddwa okuwaayo Paasipooti zombi eri Palamenti. James Waluswaka (Bunyole West) yayongedde okutabula ebintu bwe yasabye akakiiko kakwate Bagyenda awatali kuvaawo, n’agamba nti ne bwe banaamuggyako Paasipooti alina obusobozi okubulira mu bbanga ng’empewo. Kino Katuntu yakigaanyi.\nAbabaka era baalagidde munnamateeka Nshimye okuva mu kifo we yabadde atudde okuliraana abakungu ba Bbanka Enkulu ne bamulagira okutuula ebbaliko.\nJustine Bagyenda baayongedde okumuteeka ku kisenge bwe baamulagidde alayire ng’akakasa nti bye yabadde agenda okwogera byonna bya mazima.\nMoses Kasibante (Lubaga North) yasabye anyonnyolwe engeri kkampuni ya M/S J.N Kirkalnd Associates gye yatuuka okugulamu ebintu ebyali bisingiddwa mu bbanka ng’omuwendo gukendeezeddwa ebitundu 93 ku buli 100.\nTumubweine Twinemanzi, akulira okulondoola emirimu mu Bbanka Enkulu yasabye Bagyenda eyali mu ofiisi mu kiseera abeereko ky’atangaaza, kyokka n’addamu mu ngeri eyalabise nga teyamatizza babaka nti; “Bannange munaansonyiwa ndi mukazi mukadde, eyeewummulira edda era sikyasobola kujjukira bintu bimu.\nMba nnina kusooka kuwummulamu, kuba okumala wiiki bbiri omutwe gwange gubadde gwetawula nnyo”.\nAbakulira Bbanka baategeezezza nti omuwendo gw’ebintu ebyatundibwa gwabalirirwa kkampuni ya Bagiire and Company Advocates, kyokka bwe baabuuzizza we baabalirira ne bategeeza nti emiwendo baateebereza miteebereze.\nBagyenda yalagiddwa okukolagana n’aba Bbanka Enkulu banoonye lipoota ezoogerwako gye ziri n’agamba nti tayinza kulinnyayo kuba baamala dda okukimussaako nti yabulankanya ebiwandiiko bya Bbanka.\nGavana wa Bbanka Enkulu, Tumusiime Mutebile bwe yabuuziddwa oba nga lipoota ze boogerako yazirabako yazzeemu nti; “omuntu eyali avunaanyizibwa bw’aba takyajjukira, ndabira ddala ng’okubuuza nze si kya buntu”.


Bukedde Online - Essomero lya Kyanjovu e Lwengo lyolekedde okuggalwa\nEssomero lya Kyanjovu e Lwengo lyolekedde okuggalwa\nAbawala basatu bafiiridde ku kyeyo-Omu afudde...\nABAZADDE, abasomesa n’abakulembeze basattira lwa ssomero eryabasakirwa omulabirizi wa West Buganda okuva mu bazirakisa e Poland okuba nga libuliddwa abayizi. Essomero lino lya Kyanjovu Secondary and Vocational Insitute, lisangibwa mu ggombolola y’e Lwengo mu disitulikiti ey’e Lwengo. Emyaka kati ebiri bukya litandikibwawo.\nLyatandika n’abayizi 250 wabula kati bali 35. Ekyewuunyisa kwe kuba ng’essomero lino lirina linnaalyo erya pulayimale eriri mu bizimbe ebikutte mu mbinabina kyokka nga lyo liweza abayizi 750.\nAKULIRA EBYENJIGIRIZA AWERA; Akulira ebyenjigiriza mu Lwengo, Doreen Ankunda yagambye nti si baakuleka abayizi abakyagumidde okulisomeramu kuba kyongera okuserebya omutindo gw’ebyenjigiriza mu Lwengo.\nYagambye nti wadde nga lirina ebizimbe ebirungi, baakutema empenda ku bayizi abalimu balabe we babateeka liggalwe singa alikulira tayongeramu maanyi mu lusoma lwa ttaamu eno.\nOmusango yagutadde ku baalisaka abataasooka kutunuulira kitundu mwe balizimbye kuba liri wala n’oluguudo. Lyazimbibwa mu ttale nga kizibu abantu okulitegeera. Era n’asuubiza okukola ebikwekweto ku masomero agatalina bisaanyizo gaggalwe.\nOmuwandiisi w’obulabiriza bwa West Buganda, Rev.Can Samuel Mwesigwa yagambye nti omugenzi Bp. Godfrey Makumbi yasaka essomero lino ng’atunuulidde obuzibu abayizi bwe basanga okutindigga eηηendo nga banoonya amasomero ga siniya.\nKino yakikola ng’asinzidde ku ssomero lya Kyanjovu P/S eririraanye, abazadde baleme kukaluubizibwa nga banoonya amasomero ga siniya. Mwesigwa yagambye nti essomero lino lirina ebisaanyizo n’abasomesa abatendeke obulungi.\nOMUKULU W’ESSOMERO ANNYONNYODDE\nEdward Byamazima yasinzidde mu lukiiko lw’abazadde olwatuuziddwa ku ssomero lino n’abasaba okukolera awamu basobole okuddukanya obulungi essomero lino. Yagambye nti omuyizi, omuzadde n’omusomesa be bakola essomero era bwe bataweerezebwa bulungi kye kivaako essomero okugwa.\nYabasabye okumubuulira obuzibu kwe buvudde abayizi okuliddukamu. Essomero lino lyamalawo obuwumbi 2.8 era nga lyateekebwaamu ebikozesebwa omuli entebe ez’omulembe, ebyalaani, kaabuyonjo ne tanka y’amazzi amayonjo ey’omulembe


Bukedde Online - 4 bakubiddwa obutayimbwa 2 ne bafa\n4 bakubiddwa obutayimbwa 2 ne bafa\nGavumenti etereeze ensonga zâ€™ekidyeri...\nGavt. egumizza Bannayuganda ku mafuta\nAdded 16th September 2010\nAbaafudde ye Francis Kubwirimana 20, akola mu Lufula mu KampalaÂ ngâ€™abadde asula ku nju za Muky. Muduwa ne Mukiibi amanyiddwa nga Taata Maria omuvuzi wa loole. Ate abapooca e Mulago ye Aida Nabifo 28, akola mu wooteeri emu mu Kampala ne Joseph Irwata 49 nga musuubuzi.\nAbantu bano bonna\nAbantu bano bonna abaakubiddwa batuuze mu Kireku zooni e Bweyogerere abatemu babasanze ku luguudo lwâ€™eggaali yâ€™omukka okumpi nâ€™ekkanisa yâ€™abalokole eyitibwa Full Time Prayer ku ssaawa 11.00 ezâ€™oku nkya eggulo ngaÂ bagenda okukola. Abatemu obwedda abantu bano babateega wansi mu kikko mu luguudo lwâ€™eggaali yâ€™omukka.\nAkulira abakyala mu Kireku zooni Fatuma Nakaayi asangiddwa mu ddwaaliro e Mulago agambye nti ababiri baafudde nga bakatuusibwa mu ddwaaliro e Mulago .\nAkulira ba mbega ku poliisi ye Bweyogerere, George Awaba yategeezezza nti obwedda buli gwe bamala okukuba nga bamwebasa wabbali oluvannyuma lwâ€™okumuggyamu ssente nâ€™essimu.Â Poliisi yaguddewo omusango gwâ€™obutemu ku fayiro nnamba SD20/16/09/2010.\nObubbi bwâ€™obutayimbwa bubadde bucaase nnyo mu kitundu kino ngâ€™okusooka bwa-li mu zoo ni yâ€™e Kakajjo abantu babiri gye baakubwa obutayimbwa ne bafa mu wiiki emu.\nMu kiseera kyâ€™ekimu munnamawulire wa Prime Radio abadde asoma amawulire gâ€™oku makya yakubiddwa akatayimbwa e Mukono nâ€™afiirawo.\nDickson Ssentongo yattiddwa ku kyalo Nantabulirirwa e Mukono ku ssaawa 12.00 ezâ€™oku makya ku Lwokubiri bwe ya-badde agenda okusoma ama-wulire.\nOkuttibwa kwa Ssento-ngo kwazze nga waakayita ennaku ssatu zokka ngâ€™aba bodaboda e Rakai basse munnamawulire wa Top Radio, Paul Kiggundu eyabadde abakwata amaloboozi nga basaanyaawo ennyumba yâ€™omutuuze.


Aba Ssebulime balangidde minisita Nantaba ...\nBugingo yabadde mu kusaba ku Ssande mu kkanisa ye eya House Of Prayer Ministries International e Makerere n'ategeeza nti abo aboogera bajja kwogerera bakoowe kubanga ye yamalayo, Katonda yamuweesa emikono ebiri wadde ng'e Masaka yaviirayo ku loole ey'ekika kya Ifa.\nWadde kaabadde kaseera ka kubuulira njiri, Bugingo teyajulizza Bayibuli oba okuggyayo ekyawandikibwa kyonna wabula yatutte ebiseera nga yeewaana nga bwe yazimbye ennyumba Obuganda bulamba n'agamba abagoberezi be nti, aboogerera ennyumba ,tebannalaba kiri munda kubanga eddiiro lyokka lyenkana ekisaawe ky'omupiira.\n" Ekkanisa eno yonna nsobola okugikyaza mu nnyumba eyo gye mwalabye. Mukubire Mukama engalo ezaamaanyi kubanga nze yampadde. Abaganda bagamba omugabi teyeesera, nze siyinza kubeera mu ffumbiro ne nkaaba enjala", Bugingo bwe yagambye.\nBugingo yayongeddeko nti abo bonna abeewuunya ennyumba ye naye abeewuunya oba nga baali balowooza nti omufumbi abeera mu kiyungu ate asobola okufa enjala n'agamba nti abo bonna bagenda kweyimbamu ogwa kabugu bwe banaddamu okugiraba mu mawulire ng'ewedde kubanga akimanyi nti amawulire gamulondoola era galina okugibalaga.\n"Oli wa ddembe okumpita kyonna ky'oyagala oba mubbi, oba malaaya, oba mulimba naye ky'olina okumanya nze siri mubbi wabula Katonda yampeesa emikono ebiri ye ani yakugamba nti omuntu abeera mu kiyungu asobola okusula enjala? Ate n'Abaganda bagamba nti, omugabi teyeeseera bwe yeeseera abeera wa ntondo", Bugingo obwedda alinga eyeewozaako wakati mu nduulu okuva mu bagoberezi.\nYayongedde nti aludde ng'akubiriza abantu okuzimba ennyumba bave mu bupangisa era yakulemberamu kampeyinni y'okukubiriza abantu okuzimba gye yatuuma ‘Operation Build the House' era abasinga bazimba kati baali balowooza nti akubiriza abantu kuzimba nga ye tazimba .\n"Mwali mwagala mbasabire muzimbe zi kalina nga nze sirinaamu yange, nze sibuulira bye sisobola kukola tebakulimba sibangako musiru ate ku ssente za Pentagon siggyangako wadde ekikumu kubanga ssi nze assaako emikono mu kuggyayo ssente zino era tetutoolangako wadde n'ekikumi", Bugingo obwedda bw'akakasa abagoberezi be wakati mu nduulu.\nWabula abamu ku bagoberezi beebuuza ssente gy'aziggya kubanga tebamanyiiyo bizinensi yonna gy'akola era ssente ateekwa okuba ng'aziggya mu kkanisa n'eby'ekkanisa nga laadiyo de ttivvi.\nEra baagala ajjukire nti ku ssente ezisondebwa mu kkanisa mwe mwava ggoloofa gy'abadde asulamu mne Teddy nga kiba kikyamu okugamba nti abadde talina nnyumba egya mu Paasita waabwe.\nBugingo yagambye nti yasalawo okuva e Kampala mu mugotteko agende e Namayumba mu kitundu ekyesudde Kampala kubanga yo ettaka likyali lya layisi ate wanene era enyumba bw'eneeba ewedde ajja kuba asobola okukyalizaayo abantu abatuula mu kkanisa ye nga bagyamu bulungi.\nABAGOBEREZI BAMUSONDEDDE EZA LANGI N'AMADIRISA\nWakati mu kwewaana n'okuvuma abaakuba ennyumba ye ebifaananyi ne babiraga mu mawulire, Bugingo yategeezezza nga bwe yeetaaga ssente ezigiggala n'okukuba langi n'abasaba bamusondere era yabadde tannakiggya mu kamwa abagoberezi ne batandika okumuyiira ssente ng'eno ye bw'akuba enduulu n'okuyimba obuyimba obullumya nga; ‘Ani yaabagamba yeeee, nti abaana ba Yesu mubasobola yeeee, musobola bali ab'omu kyalo yeeee, abambala empale ez'ebiwujjo, bakira ayimba ennyimba zino ng'abantu beeyongeera kuleeta ssente era yabalagidde baazisuule awo ku kituuti n'ategeeza nga enkya bw'agenda okuyita abazimbi bamalirize .\n▶ Bazadde b'abaakwatibwa batendedde Bobi ennaku gye bayitamu\n▶ Ebitiisa ku mukazi eyabadde atta omwana


Bukedde Online - Bankubakyeyo bonna bali mabega wa Museveni mu 2016 - Abbey Walusimbi\nEnkwe za bamanisita ze ziwanguzza Museveni mu Buganda- Kakooza...\nBankubakyeyo bonna bali mabega wa Museveni mu 2016 - Abbey Walusimbi\nMuseveni akkakkanyizza aba takisi abakedde okwekalakaasa ku lw''e Ntebe\nGavumenti esaze ku bbeeyi y'amasannyalaze\nSSENTEBE w’amatabi ga NRM agali ebweru wa Uganda, Al Haji Abbey Walusimbi aweze nti abawagizi bonna bali mabega wa Pulezidenti Yoweri Museveni okwesimbawo mu kulonda kwa 2016.\nNg’ayogerera mu bawagizi b’ekibiina okuva e London mu Bungereza ne Stockholm mu Sweden, ku ntandikwa ya wiiki eno, Haji Walusimbi, okuva e California mu Amerika, yagambye nti amatabi ga NRM gonna gawagira ekiteeso ky’ababaka ba Palamenti abaali mu lusirika e Kyankwanzi gye buvuddeko, eky’okusimbawo Museveni nga tavuganyiziddwa mu kibiina mu kulonda kwa 2016.\nHaji Walusimbi ali mu kutalaaga amatabi g’ekibiina kino agali mu Amerika, Bungereza, Bulaaya , South Africa, Australia n’awalalala ng’abakunga mu byobufuzi.\nKino kiggyidde mu kiseera ng’ababaka ba Palamenti ab’akabondo ka NRM bali mu kukuba nkiiko z’amagombolola ge bakiikirira nga bakuyega abawagizi ku nsonga y’emu.\nOlukiiko lwa LC V olwa disitulikiti y'e Mukono lwayisizza ekiteeso kye kimu ekyaleeteddwa ssentebe, Francis Lukooya Mukoome, sso nga n’olukiiko lwa NRM olw'eggombolola ya Ssaabagabo, Makindye mu disitulikiti y'e Wakiso, olwabadde lukubirizibwa ssentebe waalwo Sheikh Muhamud Kayiira, nalwo bwe lwakoze.\nMu bantu abalala abasongwamu okuvuganya Pulezidenti Museveni munda mu NRM mulimu eyali omumyuka wa Pulwezidenti Polof.Gilbert Bukenya ne Katikkiro wa Uganda era nga ye ssaabawandiisi w’ekibiina kya NRM, Amama Mbabazi.\nKyokka bombi bagamba nti tebasobola kuvuganya mukama waabwe Museveni, nti balinda kuvuganya ng’awummudde.\nPoliisi emukutte atunda omwana we\nPoliisi ekyanoonya omulambo gw'omukozi w'eddwaaliro ly'e Lubaga\nOmukwano gwetagamu obwesigwa\nMuseveni atabukidde aba NRM e Sembabule ku ky'erinnya lye\nEnkwe za bamanisita ze ziwa...


Bukedde Online - Ennyonyi za Amerika zizzeemu okukuba Syria\nAbakazi battidde omusajja mu nnyumba ne badduka...\nOmusajja ng’ataasa abaana okuva mu kizimbe.\nAMERIKA eyongedde okwoleka obukambwe ng’eddamu okukuba Syria. Ku mulundi guno, ebayungulidde ennyonyi mutasubwa ez’ekika kya F-15 Fighter Jets ne zongera okukuba enfo z’amagye ga Syria n’okutta abajaasi ba Pulezidenti Bashar al Assad. Ebimyanso, erikka n’okubwatuka okw’amaanyi byasisimudde abaabadde mu tulo nga Amerika ezinze ekuba obutasalako.\nBaayokezza n’okusaanyaawo enkambi z’amagye ga Assad nga tewali kisa wadde. Assad yasoose kuwaga ng’agamba nti ennyonyi Abamerika ze bakozesa naye azirina, wabula mu ssaawa y’okukuba; ennyonyi za Assad zaabuzizza omuliro ne zireka eza Amerika okusaanikira obwengula.\nAmerika yayungudde ennyonyi zino ng’ekolagana butereevu ne Yisirayiri era kigambibwa nti kano kakodyo ka Donald Trump okuwudiisa Russia ne Syria nti Abayisirayiri be babakuba era akozese omukisa ogwo okubalaalika nti, “Yisirayiri w’ebakubidde bw’etyo,kinaabeera kitya nga Amerika eyingiddewo!\nAkakodyo kano kigambibwa nti kagendereddwa okwongera okutiisa Assad ku biyinza okuddirira singa ayongera okucookooza Amerika ne banywanyi baayo okuli Bungereza, Bufaransa, Yisirayiri n’amawanga amalala naddala mu Bulaaya.\nKyokka Syria erumirizza Amerika yeekweka mu Yisirayiri okubakuba nti era ne mu lulumba luno bwe kyabadde. Gavumenti ya Syria yayongedde okuwera nti wadde Amerika egenda mu maaso n’obulumbaganyi bwayo, tebagenda kupondooka.\nIRAN ESOMBA BYAKULWANYISA OKUBIYINGIZA E SYRIA\nSyria yagenze okulaalika nga bw’egenda okwesasuza ku Amerika ne Yisirayiri nga ne Iran eri mu kukuluumulula byakulwanyisa okubiyingiza enkambi z’amagye endala mu Syria. Ennyonyi ennwaanyi Iran ze yaleese yaziyisizza ku mmeeri nga kuliko mizayiro ezikuba omulabe ali ku ttaka n’ezikuba ali mu nnyonyi.\nEmmundu lwasamayinja okuli ezikuba ennyonyi wabula Amerika erabudde nti bino byonna babikola ebalaba era yamaze dda okugwa mu lukwe lwe balimu okutuusa obulabe ku Yisirayiri. Amerika okulumba n’okukuba Syria, yasinzidde ku mawulire agaagiweereddwa ebitongole ebikessi.\nAvigdor Lieberman akulira ebyokwerinda mu Yisirayiri, yategeezezza nti Iran eri mu nteekateeka ya kutuusa bulabe ku Yisirayiri ng’esinziira ku by’e Syria kyokka beetegefu okwanukula mu ngeri ejja okulaga amaanyi ge babadde basirikidde.\nEnfo Amerika ze yakubye e Syria kyaddiridde okufuna ebyama okuva mu kitongole kya Yisirayiri ekikessi ekya Mossad nga biraga nti Iran yabadde emaze okutuusa ebyokulwanyisa mu Syria n’ekigendererwa eky’okuyamba Assad mu kutabaala enfo z’abayeekera abawagirwa Amerika bazisesebbule.\nNg’oggyeeko mizayiro ze baakubye, waliwo n’enkambi z’ekibinja kya 47 mu magye ga Assad, gye baakubye ne baleka abajaasi ba Assad abawerako nga bafu. Enkambi zino zibadde za kyama nnyo era Assad z’abadde yeesiga nti ne bwe bakuba ez’olwatu ezirabibwa, asobola bulungi okuggyayo ebyokulwanyisa bye yakukulira mu ttaka n’alumba omulabe.\nOmukago ogugatta Iran, abayeekera ba Hezbollah ne Syria baakakasizza nti abalwanyi baabwe abasoba mu 80 baabadde tebeekakasa oba baabadde bakyekukumye mu nfo ezeekyama ezaasaliddwaako ebyempuliziganya oba ddala baafudde.\nLieberman yagambye nti we bwazibidde ku Lwokusatu nga Yisirayiri erina ebizibu bina ebigibobbya omutwe era kuliko; Iran, Iran, Iran ne bannanfuusi!! Bino we bijjidde, nga Katikkiro wa Yisirayiri Benjamin Netanyahu yaakamala okukwasa Amerika ebiwandiiko bye yategeezezza nti Mossad yabibbye ku Iran nga byoleka pulaani namutaayiika gye balina ku kuweesa ebyokulwanyisa nnamuzisa.\nMinisita wa Iran owebyokwerinda yayanukudde n’ategeeza nti Amerika ekyawaga Yisirayiri ebeefuumuulireko e Syria kyokka bwe banaayanukula buli muntu ajja kukwata ku mumwa kubanga bamanyi bulungi enfo za Amerika ne Yisirayiri we bayinza okubakuba ne babalumya nnyo.


Bukedde Online - Eya Tunisia terina ky'etusinga - Vipers\nEya Tunisia terina ky'etusinga - Vipers\nKCCA bataka mu Congo Brazzaville\nNnalulungi wa Uganda akuutidde ku bitone...\nKANO ke kaseera okukola ebyafaayo. Tugenda kulaga Bannayuganda nti twazze tumazeeko era abawagizi baffe bakeere balinde okulaba omupiira omunyuvu.\nTtiimu ya Vipers eyatandise omupiira gwa Onduparaka mu liigi ku Lwokubiri. Vipers yawangudde 3-0.\nLwamukaaga mu CAF Confederations Cup, e Kitende Vipers - Sfaxien, 10:00\nBino bye bigambo Munnakenya, Michael Ouma, atendeka Vipers bye yayogedde ku nsiike yaabwe ne Sfaxien (Tunisia) mu mpaka za CAF Confederations Cup, e Kitende leero ku Lwomukaaga.\nTtiimu zombi zirwana kwesogga bibinja bya mpaka zino, ng'anaakola obulungi mu nzannya zombi y'ayitawo mu bibinja butereevu.\nOuma agamba nti Sfaxien ebasinga kimu, kya kuyisa budde, naye mu mupiira benkana kuba buli omu mu liigi ye akola bulungi. “ Ku kisaawe tugenda kuzannyisa abazannyi 11 buli ludda, era siraba nsonga lwaki tubatya.\nTwetegese ekimala era abantu basuubire omupiira omunyuvu,” Ouma, eyasikidde Martinez Espinosa bwe yagumizza abawagizi.\nYayongeddeko nti ekirungi kye balina omupiira guno baguyingiddemu bakimanyi nti ttiimu z’Abawalabu zibeera n’abazannyi abeesuula n’abalabula nti bagenda kubanogera eddagala, kuba tebaagala kuyisa budde bwonna okutuusa nga bafunye obuwanguzi.\nBw'otunuulira liigi y'e Tunisia ekifaananyi ky'ofuna ku Sfaxien kya ttiimu eteri nteebi nnyo, wabula mu kuzibira ekwata kisooka.\nOkufaananako ne Vipers etennakubwamu mupiira gwonna mu liigi, ne Sfaxien tennakubwamu, sso ng'era y'ekyasinze okuteebwa ggoolo entono (3 mu mipiira 11).\nEmbeera eno etegeeza nti abateebi ba Vipers okuli Dan ‘Muzeeyi’ Sserunkuuma, Tito Okello, Davis Kasirye, Abraham Ndugwa n’abalala, balina okukola ennyo okuwaguza ekisenge kya ttiimu eno.\nOmukisa Vipers gw'erina gwa kuba nti Sfaxien mu mpaka zino emipiira gyayo esatu egisembyeyo ku bugenyi ebadde ekubwa.\nOkutuuka ku luzannya luno yawanduddemu Green Buffaloes eya Zambia ku mugatte gwa 4-2. Wabula ggoolo zonna yazifunira ku butaka, kuba bwe yagenda e Zambia baagikuba 1-0. Kuno ssaako ne FUS Rabat eyagikuba 1-0 sizoni ewedde.\nSfaxien yaakawangula ekikopo kino emirundi esatu (2007, 2008 ne 2013), sso nga mu 2010 baagikubira ku fayinolo.\nVipers terina bumanyirivu kuba tewali kye yali ekoze, bw'ossaako eky'okuba nti omwaka guno yaakawangula omupiira gumu gwokka ku ena mu za Afrika.\nKyokka Ouma yagambye nti alina abazannyi abalungi; okuli Taddeo Lwanga, Moses Waiswa, Sserunkuuma, Geoffrey Wasswa, Halid Lwaliwa n’abalala, abasobola okumufunira obuwanguzi.\nOWA SFAXIEN AWERA\nNga baakatuuka mu Uganda ku Lwokuna, omutendesi wa Sfaxien, Ruud Krol, yategeezezza abaamawulire nti tebazze kuyisa bivvulu, wabula beetaaga bubonero bubatwala mu bibinja.\n“Tuzze tukimanyi nti Vipers omupiira guno egwetaaga nnyo, naye naffe tugenda kuteekawo omutindo ogumatiza, era okumanya obuwanguzi tubwetaaga tewali kuzibira,” Ruud bwe yategeezezza.\nFIFA eragidde eya Tunisia esasule Ssentamu obukadde 400 z’abanja\nCAF eronze baddifiiri ba Uganda okulamula emipiira gyayo


Bukedde Online - Ebintu 9 by'olina okwekkaanya bw'oyambala mmini\nEbintu 9 by'olina okwekkaanya bw'oyambala mmini\nGaalubindi 'z'amaaso ga kkapa' ze zirya esswaga\nOmusono gwa 'treging' guwambye emitima gy'...\nAdded 13th August 2016\nJULIE Mulungi abeera Bunnamwaya. Muwala alabika bulungi era y’omu ku basinga okwaka mu kitundu gy’abeera. Yayogedde ne PHILLIP KAGGWA n’amubuulira ekyama kye yazuula mu mmini ezongera okumunyiriza.\nOKWAMBALA n’onyuma ebiseera ebisinga tekiva ku kwambala bya bbeeyi, wabula okumanya ebyo ebikunyumira.\nNze okuva lwe nazuula nti omusono gwa mmini gunnyumira ne nsalawo okutandika okuzambala.\nMmini zinyumira abeekakasa entumbwe, era nze eyange kye nnava ngikubako ne ttattu okwongera okugirabisa obulungi.\nMmini ze nnyambala za bika bya njawulo. Waliwo ebiteeteeyi ebimpi nga byetooloovu, sso ng’oluusi nnyambala ezinkwata ku mubiri era nga nazo zinnyumira.\nOkwambala mmini n’onyuma, oteekeddwa okuba nga wekkiririzaamu ate ng’ogyambadde mu langi egendera ku lususu lwo.\nEkirala, mmini enyuma nnyo ssinga ogyambalirako engatto y’akakondo akawanvu, kubanga oyongera okwawuka ku bantu abalala.\nEkirala engatto bw’eba mpanvu ekuwa entambula ekikwongera okwekkiririzaamu. Omusono guno gunyumira ku mikolo emitongole naddala ssinga obeera ogwambadde mu kasuuti. Wabula osobola n’okugwambalira mu kifo ekisanyukirwamu naddala mu budde bw’ekiro.\nOmusono gwa mmini gwe gumu ku giruddewo era egitava ku mulembe. Omukyala ne bw’aba mumpi, muwanvu, mutono oba munene bw’ayambala mmini kizibu obutavaayo era abamulaba bamukooneramu nti eby’okwambala abitegeera.\nWabula wadde guli gutyo, bw’oba oli mwambazi wa mmini, waliwo by’otolina kubuusa maaso.\n1 Yambalirako engatto y’akakondo akawanvu. Ekimu ku binyumira amaaso okutunuulira ge magulu amawanvu era nga ganyirira. Buli lw’oyambala engatto y’akakondo akawanvu ne bw’oba mumpi kalina engeri gye kalaga amagulu go nga mawanvu ekikwongera okunyuma. Bw’oba otya okwambala obukondo obuwanvu oba nga bukukaluubiriza okutambuza, yambala ez’ebikondo ebinene naddala ekika kya ‘wedge’.\n2 Bw’oyambala mmini, tekikwetaagisa kwetonaatona nnyo. Jjukira nti ekigendererwa ky’okwambala mmini ekisinga obukulu kulaga nkula y’amagulu go amalungi. Kino kitegeeza nti bw’oba ogyambadde, ebitundu by’omubiri ebirala oteekeddwa okubibikka obulungi. Ekirala weewale okwetonaatona ennyo kuba abakulaba amaaso bajja kugaggya ku magulu bagazze ku birala, olwo ekigendererwa kife.\n3 Bw’oba osazeewo kwambala mmini, oteekwa okufaayo ennyo okulabiririra amagulu go. Gasiige bulungi ebizigo ganyirire. Waliwo n’abagasiigako ‘meekaapu’ na ganyirira.\n4 Oyinza okwambala mmini nga ngazi wansi n’olabika bulungi. Oluusi bw’oyambala mmini ekukutte ennyo naddala ng’oli munene eyinza okukutippa n’ekubuzaako emirembe.\n5 Faayo ku buwanvu bwa mmini gy’oyambadde okukakasa nga ddala ekunyumidde. Jjukira nti ebika bya mmini eby’enjawulo binyumira ffiga ez’enjawulo. Okugeza bw’oba munene waggulu ate nga wansi oli mutono, weewale okwambala mmini ekukutte ennyo, so nga bw’oba weekakasa ffi ga yo, naddala nga wayawula bulungi, ate mmini ekukwata y’ejja okukunyumira okusinga ennene wansi.\n6 Kakasa nti obugoye bw’oyambalidde munda bulabika bulungi ate nga tebuyise mu lugoye. Okugeza bw’oba oyambaliddemu ppeti kakasa nga teyiseemu.\n7 Manya mmini egendera ku myaka gyo. Okugeza bw’oba mukulu kirungi oyambala langi enkwafu, ojja kulabika bulungi, ate omuwala omuto bw’oyambala langi ezaaka ojja kuvaayo bulungi.\n8 Bw’oba teweekakasa bulungi magulu go, oyinza okwambaliramu sitookisi, nazo zongera okulaga nti eby’okwambala obitegeera.\n9 N’ekisembayo, bw’oyambala mmini, oteekeddwa okwekkiririzaamu. Kino kitegeeza nti bw’oba ogyambadde, weewale okutambula ng’olugoye olusika lwongere okuwanvuwa.\nEBIRALA EBIKUUMIRA MULUNGI KU MULEMBE: OLUSUSU:\nLuno okulukuuma neesiiga ekika kimu eky’ebizigo, kuno kwe ngatta woyiro alukuuma nga lugonvu.\nOkusinga nsinga kusiba akaviiri ka ‘Brazillian’ naddala ak’amayengo. Enviiri ez’engeri eno zindabisa bulungi ate zimpa emirembe mu nkola yaazo.\nOkusinga nnyambala za kakondo kuba zindabisa bulungi ate zimpa ‘hayiti’ ne kinnyamba\nKusasira ne Stecia balwanidde akazindaalo ku kivvulu; Mesach abalagidde okwetondera abawagizi\nAbadde yaakanjulwa afiiridde mu mwala


2 Abakkolinso 4 LCB - Eby’obugagga eby’omuwendo mu bibya - Bible Gateway\nEby’obugagga eby’omuwendo mu bibya eby’ebbumba\n4 (A)Noolwekyo nga bwe tulina obuweereza buno bwe twaweebwa olw’okusaasirwa, tuleme kuddirira. 2 (B)Twaleka ebikisibwa eby’ensonyi, nga tetutambulira mu bukuusa, wadde okukyamya ekigambo kya Katonda, wabula okuggyayo amazima nga bwe gali, nga tweraga eri buli ndowooza y’omuntu mu maaso ga Katonda. 3 (C)Naye obanga ddala Enjiri yaffe ekwekeddwa, ekwekeddwa eri abo ababula. 4 (D)Katonda w’emirembe gino yazibikira ebirowoozo by’abo abatakkiriza, obutabamulisiza njiri ey’ekitiibwa kya Kristo, ye nga kye kifaananyi kya Katonda. 5 (E)Kubanga tetweyogerako wabula Kristo Yesu Mukama, naffe tuli baddu bammwe ku lwa Yesu. 6 (F)Kubanga Katonda oyo ye yagamba nti, “Omusana gwake mu kizikiza,” ye yayaka mu mitima gyaffe, okuleetera abantu ekitangaala eky’okumanya ekitiibwa kya Katonda ekirabikira mu Yesu Kristo.\n7 (G)Naye kaakano tulina ekyobugagga kino mu bibya eby’ebbumba, okulaga nti obuyinza bwonna bwa Katonda, so si bwaffe. 8 Tunyigirizibwa erudda n’erudda, naye ne tutabetenteka. Ne tweraliikirira, naye ne tutazirika. 9 (H)Tuyigganyizibwa, naye Katonda tatuleka. Tusuulibwa wansi, naye ne tutabetentuka, 10 nga tulaga okufa kwa Yesu bulijjo mu mibiri gyaffe, okufa kwa Yesu kulyoke kulabisibwe mu mibiri gyaffe. 11 Kubanga ffe abalamu tuweebwayo eri okufa olwa Yesu, obulamu bwa Yesu bulyoke bulabisibwe mu mibiri gyaffe. 12 Kale nno okufa kukolera mu ffe, naye obulamu bukolera mu mmwe.\n13 (I)Bwe tuba n’omwoyo omu ow’okukkiriza, ng’ekyawandiikibwa bwe kigamba nti, “Nakkiriza noolwekyo kyennava njogera,” naffe tukkiriza, noolwekyo kyetuva twogera. 14 (J)Tumanyi ng’oyo eyazuukiza Mukama waffe Yesu, naffe agenda kutuzuukiza ne Yesu, era alitwanjulira wamu nammwe. 15 (K)Kubanga byonna biri bwe bityo ku bwammwe, okusiimibwa okwo bwe kweyongera okuyita mu bangi, n’okwebaza ne kulyoka kweyongera, Katonda n’agulumizibwa.\nOkuba abalamu olw’okukkiriza\n16 (L)Noolwekyo tetuterebuka, kubanga newaakubadde ng’emibiri gyaffe gifa, naye omuntu waffe ow’omunda adda buggya bulijjo. 17 (M)Kubanga okubonaabona kwaffe okutono okw’ekiseera ekya kaakano, kwongerayongera nnyo okututeekerateekera ekitiibwa eky’amaanyi eky’emirembe n’emirembe. 18 Noolwekyo tetutunuulira bintu ebirabika naye ebintu ebitalabika, kubanga ebintu ebirabika bya kiseera buseera, naye ebyo ebitalabika bya mirembe na mirembe.\n4:1 : 1Ko 7:25\n4:2 : a 1Ko 4:5 b 2Ko 2:17 c 2Ko 5:11\n4:3 : a 2Ko 2:12 b 2Ko 3:14 c 1Ko 1:18\n4:4 : a Yk 12:31 b 2Ko 3:14\n4:5 : a 1Ko 1:13 b 1Ko 9:19\n4:6 : a Lub 1:3 b 2Pe 1:19\n4:7 : a Yob 4:19; 2Ko 5:1 b 1Ko 2:5\n4:9 : a Yk 15:20 b Beb 13:5 c Zab 37:24\n4:13 : Zab 116:10\n4:14 : a 1Bs 4:14 b Bef 5:27\n4:15 : 2Ko 1:11\n4:16 : a Bar 7:22 b Bak 3:10\n4:17 : Bar 8:18; 1Pe 1:6, 7\n2 Abakkolinso 3\n2 Abakkolinso 5


Bukedde Online - Engeri abazigu gye basse Omuchina\nPaasita Nyanzi ayawukanye ne Nnalongo we n...\nAbaddukanya kkampuni ya Nile Still and plastics limited ku kyalo Nangwa ekisangimbwa mu ggombolola y’e Nama mu disitulikiti y’e Mukono n’okutuusa kati bakyasobeddwa engeri abazigu gye baayise ku bakuumi baabwe ne batemula omu ku badayirekita.\nAmbyulensi ya poliisi ng’etwala omulambo gwa Yond Yang Yesu okuva ku ddwaaliro e Mukono.\nYadde omuduumizi wa poliisi mu ggwanga, Gen. Kale Kayihura n’atwala poliisi ya Kampala n’emiriraano Frank Mwesigwa baatuuse mu kifo kino ne beekenneenya akatambi ka CCTV kkamera mu kifo kino, we baaviiriddeyo nga bakyatakula mitwe ku ngeri abazigu gye bajjidde ku bodaboda ne bakuba omukazi ate ne batamuggyaako ssente.\nEkirala ekikyabasobedde, ye Muchina alabikira mu katambi ng’agoba abatemu abaabadde ku bodaboda ate n’atalabula abakuumi ba ggeeti okugiggala era ne bafuluma.\nEyakubiddwa amasasi y’abadde atereka ssente mu kkampuni eno era yafudde ng’atuusibwa mu ddwaaliro lya Mukono Church of Uganda.\nOmugenzi ategeerekese nga Yond Yang Yesu abadde muka nnannyini kkampuni eno, amanyiddwa nga XU-Zaiwang.\nOkusinziira ku kkamera eziri mu kkampuni eno, abazigu bazze mu ssaawa z’amalya g’ekyemisana ne bategeeza omukuumi ku ggeeti ya kkampuni nti bazze kugula mabaati.\nTeyabakebedde kulaba kye balina, n’abaleka ne bayingira.\nOlwatuuse munda, baatudde bulungi mu ntebe, olwo omu n’aggyayo pisito n’akuba Yang amasasi.\nYamulese agudde ng’obulamu bugenda, ne yeegatta ku munne bakira obwedda ali ku mulyango okulaba nga tewali abalaba.\nBaafulumye ne balinnya bodaboda gye bajjiddeko ne beggyawo.\nNga Yang yaakakubwa amasasi, bba yayigidde mu ofiisi n’amusanga ng’ali mu mbeera mbi. Yamuyoddeyodde ne bamuddusa mu ddwaaliro.\nOmuduumizi wa poliisi mu ggwanga, Gen. Kale Kayihura ne Frank Mwesigwa, akulira poliisi mu Kampala n’emiriraano baasitukiddemu ne boolekera Mukono balabe ogubadde.\nBaasookedde mu ddwaaliro e Mukono oluvannyuma ne bagenda ku kkolero lino gye baasisinkanidde bannannyini lyo.\nKayihura yalabiddwaako nga yeekenneenya abazigu bano engeri gye basseemu Omuchina.\nYe Frank Mwesigwa yategeezezza nti okunoonyereza kukyagenda mu maaso kuba baafunye ebifaananyi by’omutemu.\nWabula obunafu yabutadde ku bakuumi ba kkampuni eno obutafaayo kwaza bantu abayigira.\nBino we bijjidde nga n’omwaka oguwedde abazigu baalumba kkampuni eno ne bateeka bba w’omugenzi ku mudumu gw’emmundu ne bamunyagako obukadde 170.\nWabula bano oluvannyuma baakwatibwa era ne basibwa emyaka musanvu.\nLaba vidiyo wano;\nAbayizi 140 abatikkiddwa beeraliikiridde emirimu


Bukedde Online - Akubye 4 akakumbi; omu n'afiirawo\nBannabyabufuzi mu Kampala bajagulizzaako B...\nOMUSAJJA aguddemu akazoole n’akuba abantu bana akakumbi ku mutwe, omu afiiriddewo basatu basigadde bapooca.\nKavuma mu ddwaaliro e Kiboga.\nAbatuuze naye bamusse. Ettemu lyabadde Bbulamazzi, mu ggombolola y’e Muwanga mu disitulikiti y’e Kiboga ku nkomerero ya wiiki ewedde. Moses Kisekka ow’e Nakaziba (Bukomero Town Council) y’agambibwa okuba nti yakubye Edith Nassolo 41 n’afiirawo, Edison Kavuma 42 yatwaliddwa mu ddwaaliro e Kiboga, Grote Nyinamayira 76 baamututte mu ddwaaliro e Bukomero ng’ataawa ne Maria Gorethi Nakitende 28 gwe baatutte mu kalwaliro e Jjokero.\nAbatuuze olwawulidde nti waliwo eyabadde akubye abantu akakumbi ne batandika okusamba ensiko gye baagwiridde ku Kisekka naye ne bamukuba ne bamutta.\nAbatuuze b’e Nakaziba basabye poliisi enoonyereze ezuule ekituufu kubanga balumiriza nti abantu olwawulidde nti waliwo akubye abantu ne basamba ensiko gye baagwiridde ku Kisekka naye ne bamukuba ne bamutta kyokka nga tewali yamulabye ng’akuba abaalumiziddwa n’eyafudde.\nKibiri Bulira ow’e Nakaziba yagambye nti newankubadde bagamba nti Kisekka abaddemu akazoole, naye abaddenga akwata ebyuma bye n’atambula n’agenda akola obwakinyoozi nga talina gw’atuusizzaako mutawaana.\nSsentebe w’e Bbulamazzi, Richard Mugire yagambye nti Kisekka abantu baamukutte mu biseera ebyamalya g’ekyemisana. Yagezezzaako okumutaasa abantu ne bamusinza amaanyi ne bamukuba ne bamutta.\nBitamazire munnabyanjigiriza eyatandikawo UNEB\nNkyasonda ettoffaali nga bannaddiini bwe bakung'aanya ez'obubbo - Mayiga\nAbakazi 16 bafa bazaala buli lunaku naye oyambye otya?